Mipi Humhimtu In Ralkap Tank Mawtaw 2 Bomb An Puah Ih Ralkap 10 An Kap That – Vapual Auaw\nMipi Humhimtu In Ralkap Tank Mawtaw 2 Bomb An Puah Ih Ralkap 10 An Kap That\nTui dinhmun Myanmar ramsung ih buainak bik cu kaya ramthen Demoso myone a si. Demoso tlunah Kaya khawpi Loikaw kiangkap khalah mipi humhimtu PDF pawl an cangvai turu tuk.\nMani tihni lamih ralkap 20 that tlunah nungdam in 4 kai theitu kha an si ih palik sakhan hmun 2 an urkang zo. An cangvaihnak hmun pawl cu Demoso myone , Loikaw myone tlunah an ramri Moebay myone pawl ah a si.\nTuini may 25 khalah Demoso myone ah zingpit in an do aw zo ih zanlam tiang an do aw peh. Ralkap cun Demoso myone cu lak a tumih ralkap mipum a kuat tlunah mipi humhimtu cu tank hmangin a do phah. Asinan, Demoso myone ih mipi humhimtu pawl cu an rak rorum tuk ve ih, tuini ah ralkap tank 2 bomb an puah hnuah ralkap 10 tlun an thah zo thu DBV thuthang an simthei. Cutirual in anmah mipi humhimtu lamah mi 3 an thi ve zo.\nDoawknak a sosang tukih mipi umnak khawsung tivek ah ralkap an cangvai phah cu mipi an him lo tuk. Kan dung khalah vanzam in mipi beunak biakinn bomb an rak thlak ih mi 4 an rak thih phah zo. Tukhalah mipi humhimtu lam cun Demoso ih ralkap sakhan pakhat cu lak bet tumin an do rero lai a si.\nTuvek Ah Sungkua Hnakin Thupi A Um Lo, In Telh Buai Hlah Uh Titu Myint Myat


Covid-19 theh hnu Pope Francis in hmaisabik a tuukhaal khual tlawng nak ding February 8, 2021 | Radio Veritas Asia\nCovid-19 theh hnu Pope Francis in hmaisabik a tuukhaal khual tlawng nak ding February 8, 2021\nCovid-19 theh hnu Pope Francis in hmaisabik a tuukhaal khual tlawng nak ding\nPope Francis cu covid ruangah khawmzawhtu pawl thawn tlawngkai nithum ni tinte le Zarhpi ni tin ten live thlah ih tonawknak caanserh a cawlh nak hi thla reipi a si thlang.\nCu vekin nunphung, ramkhel, Biaknak lam hotu pawl thawn tonawknak, ramsung, ramleng a tuukhaal khualtlawnnak khal a rak cawl.\nHi a rak cawlh mi programme cu (2021, March 5) ni ah a thok sal ding a si. Covid theh hnu ih ramleng ih khual a tlawnnak ding ram cu Iraq ram a si.\nRome khuapi in (March 5) ni in a feh dingih Iraq ram ih ram tinkim thawn pehpar mi Airport ah sun ah a thleng ding a si. Cui hnu ah ram thu nei tu pawl in President inn ah rampi caanserh in an hmuak dingih President thawn khal an tong aw ding.\nPresident thawn an tongawk theh ah cui hmun ih thuneitu pawl, ram pehtlaih tu pawl, Puithiam pawl, Sister pawl thawn khal an tongaw ding.\nCu vek in Bishop pawl, Brother pawl le Pathian thu sim tu saya/sayama pawl le Iraq khualipi Baghdad khuapi ih um Syria Catholic Biakinnpi a si mi Rundamtu Bawinu Biakinn ah an tongaw ding a si. Cui hnu ah Missa sumnak cu Baghdad ah an tuah ding.\nMarch 6, Zarhte ni ah khuapi in Najaf ah a feh dingih a ropi zet mi Ayatollah Sayyid Ali Al-Husayi Al-Sistani ah khal a feh ding. Cui hnu ah Nassirya khuapi, Ur tlangrawn ih tuah ding mi Biaknak khat le khat thu rel tlang nak ah a feh ding a si.\nZaanlam ah cui hmun ah a feh sal dingih khuapi ih um Syria daan a hmang mi St. Jude Biakinnpi ah Missa raithawinak a tuah ding.\nMarch 7, Zarhpi ni ah cun Erbil khuapi ah a feh dingih Biaknak lam hotu pawl, mipi lam ih thuneitu pawl in an rak hmuak ding a si.\nCui hnu ah helicopter thawn Mosul ah a zam dingih cui hmun a thlen hnu ah Hosh al-Bieaa ah ralbuainak ih a sungtu pawl hrangah caan rei lo te sung thla a cam sak ding.\nCui hnu ah helicopter thawn Qaraqosh ah a feh dingih cui khuapi ih um Christian pawl thawn Sual hram nei lo in a seem mi Bawinu’i Biakinn ah an tongawk ding.\nCui ni sun hnu ah Pope cu Erbil khuapi ah a feh sal dingih ‘Franso Hariri’ leh nak zungah Missa sumnak a tuah ding.\nMissa raithawinak thehah Iraq khua ah a feh dingih tlawngkai nikhat ni, zinglam thlah nak puai theh ah Pope ih nili a rei mi, Covid theh hnu a Tuukhaal khualtlawnnak cu Rome ah a kir sal ding thu cu Vatican thuthang in kan dong a si.


Ralkap In “PDF Pawl Nan Meithal Thlah Uh, အလင်းဝင် Uh. Meithal Nan Thlah Lo Asilen Kan Lo Nuaidarh Thluh Ding” Tin Ca An Tar – Meifar\nAugust 24, 2021 admin Myanmar 0\nMyanmar ramsung thuneihnak latu Min Aung Hlaing ih naule pawl cu umngaihnak an thei nawn lo ih an khuaruahnak khal a dik nawn lo.\nPDF pawl cu an meithal thlah in surrender dingin an sawm, an meithal an thlah lo asilen an nuai ciamco tum. Cun, mipi hnenah “PDF cangvaihnak pawl in sim uhla laksawng ṭha zet kan lo pe ding” an ti. Ralkap pawlin an casuah mi cu khua ṭhenkhat lamzin kap ah an tar vivo.\nRalkap in “PDF Pawl Theihternak: PDF pawl nan meithal thlah uh, surrender uh. Nan meithal nan thlah lo asilen kan lo nuai ding” an ti. Cun, “Mipi Pawl Theihternak: 2020 kum hrilawknak ah NLD party in vote an fir, vote diklo an tuah ruangah NLD party cu aum thei nawn lo ding.\nPDF pawl cu khuasung ah remdaihnak um lo dingin cangvaitu tapung pawlkom an si ruangah an hrampi ihsin kan nuai ding. Thindaiten um duhtu khuasung mipi pawlin PDF thuhla in sim thei uh. Thudik in simtu pawl cu kan lo thup dingih nan phutawk laksawng kan lo pe ding” tin an tarlang.\nNauhak Hmelṭha Bik An Timi Khal Kum 20 A Kim Thlang


Sal vek Rualpi sinak - Chinland Today Media\nApril 1, 2009 2:01 am·0 comments\nSiar: 1Thesalon 2:1-8\nNu in a faa le a cawm ih dimdoihnak thawn a tuamhlawm vekin nan hnenih kan um lai ahkhan thinnemnak thawn kan um a si. -1Thesalon 2:7\n– Thuthentu 13-15\n– Luka 6:27-49\nDon Tack in umnak inn nei lo pawl ih nun theih hliah a duh ruangah mi ih theihthiam lo dingin a umnak khuapi sungih lamzin kip ah a um. Pawlkom tampi in rawl le umnak an pek a si ti a thei. Um khawmnak hmun pakhat ahcun sermon ngai dingin zaan khat a caam ngah. Thusimtu pa a lawmzet. Cibai buk phah in ton le biak a duh thu a sim nain ka man lo tiah a tlansan.\nDon in a theih suakmi cu inn nei lo pawl hnenih Pathian hnattuannak ih tlaksamnakbik cu pehtlaihnak a si. Curuangah Servants Center timi hnattuantu pawl hmunpi pawlkom a din ih rualpi tthatnak ihsin bomnak pek a tum.\nDon in hmun pakhat ih tonmi thusimtu cu Paul thawn cun an bang aw lo. Paul cun thuthangttha a sim tikah a nunnak khal a pek. “Kan lo duhdawtzet ruangah Pathian thuthangttha lawng hman si loin kan nunnak rori khal hi hlawm kan lo duh. Kan duhdawtzet mi nan si zo,” (1Thes 2:8) a ti. “Nu in a faa le a cawm ih a tuamhlawm hngai vekin nan hnenih kan um lai ahkhan thinnemnak thawn kan um a si” (c.7) a ti hngai.\nBawipa ih hna kan ttuannak ah ttongkam le paisa lawng pek si loin kan tikcu caan le rualpitthatnak kan pek maw?\nKa nun sungah Khrih hrangah hnattuan ka duh,\nFarah nunhar hnem ding le thapek ka duh;\nCumi cu Pathian duhnak a si,\nA ttulsammi leeng in Pathian thu sim dingah.\nKhrih kan bangnak tahfung pakhat cu\nmidang harsatnak kan theihsaknak hi a si.


Ziangruangah Bible hi kan siar ringring a țul? – Buanchukcho\nHlan ahcun Leitlun thuthang siar le ngai hi kan rak hiar in ngai khal a nuam kan rak ti. Asinan tuih kan ram dinhmun zoh tikah riahsiatza thuthang in a khat. Leitlun hmun dangdang khal ah buainak le thihnak cu a um veko nan, tulai kan ram dinhmun le thil thlengmi pawl zoh tikah kan tuar cuang maw ti ding khop in harsatnak phunkim in kan khua le kan ram in cimbuai.\nTulai thuthang zoh tikah kan ram ih thlengmi vansiatnak pawl hi in theihter thei ko nan ziangruangah hivek thil a thleng timi cu thuthang hin in sim taktak thei lo. Ziangruangah leitlun ah hivek thil a thleng timi in sim theitu umsun cu Pathian Thu (Bible) lawng hi a si.\nAsinan leitlun thuthang hi kan ngai lo ding, kan siar lo ding tinak lam si loin leitlun thuthang kan theih țheumipawl hi țhumawknak tlak an si lo ka ti duhnak sawn a si. Kan nih hrangih țhumawknaktlak umsun cu danglam dah lo, kumkhua ih a hmun ringring dingmi Pathian Thu lawng hi a si.\nLeitlun thuthang lawng siarlo in Pathian Thu (Bible) khal hi siar uhsi. Cumi cun țihphannak ihsin hnangamnak lamzin ah in hruai ding asi.\nCredit – N. Cung R. Philemon


Democracy Thupitnak (Sungmuril) – Meifar\nDemocracy Thupitnak (Sungmuril)\nJanuary 11, 2022 admin Lawrkhawm 0\nPu No Than Kap: “Democracy (mipi uknak) ih thupit le ṭhatnak sungmuril cu, hmuhdan le duhdan bangaw lo umkhawm thiam ih khuaram hrang a ṭhabik hawltlang a si.\nFimkhur, Federal Democracy hrangah hnaṭuan taktaktu tla cun, “Kei thawn bangaw lo cu ka doral” timi kan fehpi pang asile “ultra-fascists lole hyper-communists” bangin, fapa in mai piannak nulepa le unau tiang hua ih that ngam dinhmun thlen pang a awlte. Cuvek cu democracy duhtu pawl tuahdan a silo.\nKan hmuhdan vek hmu ve lo, kan duhzawng duh velo midang kan theihthiam ih an hmuhdan khal a dik sawn thei, a ṭha sawn thei, ti kan ruat thiam tlunah hmuhdan “bangawknak zawnte” hawl thiam sawn ding a si. Cutin kan hmuh thiam asile democracy sungmuril kan kai ngah tinak a si.\nDemocracy duhtu mipitling cun, pawmdan le hmuhdan dang neitu pawl thawn an “bangawk lonak” hnakin “bangawknak zawnte” hawlin hnatuan tlang an thiam. “Ka hmuhdan thawn bangaw lo, hmuhdan dang neitu cu ka doral” lole, “Kei thawn bangaw lo cu ka doral” timi hi mipitling lungput a silo.\nHivek lungput kan neih miin in tenauter, in fateter. Hivek hmuhdan cun rampi le miphun thansonak tiang a khampit theu. Culawng a silo, Democracy sungmuril a kalh in a siatter.\nCuruangah, democracy ramah hmuhdan le policy bangaw lo Party phunphun (multi-parties) din siang a si ih, parliament (Hlutdaw) khalah “Uktu party (ruling party)” tlinlonak rak hawl, rak aukhum ih rak dodaltu hmuhdan dang nei “Eptu party (Opposition party)” a umnak san a si. Democracy cakin nung ringring thei dingah party pakhat lawng a cakbik ringring a ṭha lo, a caktuk a sile ṭihnungzet party pakhat duhdan lawngih lairel “Party pakhat lalnak (One party dictatorship)” ah a cang thei.\nHivek cu democracy dan ih mipi hriltlin mi si cingin, mipum tam sawn in Lalsual (tyrants ) vekin mipum mal sawn ukbettu ah can a theih. Hivek silo dingah Eptu party an cak ve a ṭulnak san a si! Democracy duhtu le Ram le miphun riantu si cingin Democracy sungmuril a ṭhatnak, a manneihnak le hlutnak, a nawmnak le danglamnak tep bantu kan si cio saduhthat phahin!\nThailand Ramsung Ih Thi, Kawlram Mi 3 Cu Zangnadawmnak La Dingin An Innsang Pawl An Hawl Rero Lai\nMin Aung Hlaing Hnenah Zangfah Dilnak Ca An Kuat


Somalia Ram Khawpi Buai - Chinland Today Media\nSomalia Ram Khawpi Buai\nMay 24, 2009 8:28 am·0 comments\nSomalia ram khawpi Mogadishu cu a liamcia ni 10 hrawngih sin Islam Tapung Al-Shabab leh Hisbul Islam Tapung pawlin an la ih, Himi khawpi lakir sal dingin Cozah ralkap pawlcun nasa zetin hmai an nawr rero laiih.\nMizan tiangah cun himi khawpi hmun thum then ih hmun khat cu Tapung pawlih kut sung ah a um lai. BBC in a sim nakah himi khawpi sungah hin meithal puak leh Bomb puak hi a nasa zetih tuidin hmun ah kah awknak ih thil umdan thei fiang a harsa a si a ti.\nBrazil Vanzam A Tla\nRussia Hruaitu Leh EU Hruaitu Tong Aw\nPakistan Ram Sung Ah Taliban Tlan Lut Tam\nHimi an buainak ruangah minung 100 lenglo an thi zo ih Minung 34,000 lenglo in hmunhim lam panin an umnak Inn leh lo pawl an suahsan lai rero. Ralkap thupuangtu, Farhan Mahdi Mahamed, cun an khawpi sungih do awknak cu a nasa zetih khawpi sungih si Tapung pawl an dawisuak hlanlo su an do awknak cawlhsan an tumlo thu a sim.


‘Frozen’ Actress Building Par Ihsin A Tla That – Meifar\n‘Frozen’ Actress Building Par Ihsin A Tla That\n2013 kum ih an tlangthanmi ‘Frozen’ zuknung cu zo khalin an thei thluh men ding, cartoon zuknung a si ih nauhak pawlin an ngaina zet. Japan ṭong khalin an let ih mirang vek thotho in a lar tuk.\nJapan ṭong ih lettu Japan lemcan thiam Sayaka Kanda (kum 35) cu December 18, 2021 zan nazi 9.40PM ah aumnak hotel inndot 14th floor nak ihsin a tla that. Kiangkap um pawlin siizung ah an tlanpi hngal nan siizung an thleng hnuah sibawi in a thi zo thu an phuang.\nSayaka Kanda hi Japan lemcan thiam hminthang zet a si ih ‘Frozen’ zuknung ah Princess Anna ih aw ah Sayaka ih aw an hmang. Hringtu a pa khal Japan lemcan thiam hminthang a si ih a nu cu hlasakthiam a si. Hitin building par ihsin a tlak hlan, a sun ah ‘My Fair Lady’ timi puaipi cu Sapporo ah an nei ih Sayaka Kanda cu a lang lo.\n‘My Fair Lady’ puaipi ih tel ding a si ruangah December 17 sun ah training ah arak tel nan a ni ahcun a lang lo. Cutin a zan ah building par ihsin a tla that, Disney’s official khalin an riahsiatnak an tarlang. Palik pawlin a thihnak hi an zingzoi rero lai, mah le mah thataw maw, cansualnak ruangah building par ihsin a tla that ti cu an zingzoi rero lai.\nRalhrang Pawlin Pitar Kum 60 Mi Cu Naitakten A Hngawng Ah An Kap That\nLeitlun Ih Phone Cakuat Hmaisabik Cu Lilamnak An Nei Ding, An Ngahmi Sumsaw Cu Raltlan Hnenah An Hlu Ding


Scientists : Thli ihsin khal Covid 19 suanawk a theih | Falam Online Media\nJuly 6, 2020 admin\t0 Comments covid - 19\nLeitlun cokbuai ṭhehtu Covid 19 cu tuhlan ih ruatvek siloin thli (airborne) lak khalin suanawk a theih tiin leitlun ram 32 ih scientists pawl in an aupi ih WHO hnen ah official ih phuang dingin an dil a si.\nWHO cun Covid 19 cu nat neitu pakhat ih hnaptii, ciil, khuhkhuhnak ihsin midang par ah suanawksin thei tiin a phuang mi a siih, tuahcun leitlun ram 32 ih scientists mipum 239 in an hmuhsuahmi thawn pehparin, Coronavirus cu thli lak khalin suanawk a theih tiin an phuang mi a si.\nWHO hnen ih open letter an kuat mi ahcun “Covid 19 natneitu hnen ihsin a pet suakmi ciil, hnaptii tivek pawl cu a kiangkap ih umtu kaa, hnar le mit ihsin a lut lawng ah nat kaai thei lawng siloin nat neitu ihsin a suakmi hmuh thamlo nat hrik cu thli ah a fen thei ih cuih thli hiipngahtu hnen khal ah a suan thei a si” tiin an ngan a si.\nScientists pawl in hmuhsuahnak an nei mi pawl cu hmaizerh lam ih suahdingmi Scientific journal Clinical Infectious Diseases ah an telh tum a si.\nAsinan, hih hmusuah tharmi cu mipi thinphang ternakding ih phuangmi siloin thli khal ih a suanawk thei zia mipi ih theihcian theinakding duhsan in an phuang mi a si.\n← Kawlram ih Lutduhtu Chin mi mipum 190 cu India ramri ah tang\nMexico Lamziinpi ah Vanzam a kaang, Zoi` vanzam a si tikhal an theilo →\nNathrik Thar ruangah Beijing hmun ṭhenkhat pawl ah Lockdown Ṭansal


CANTERDAAN - Hre Mang\nCANTERDAN (The Process)\nKum zabu pakhatnak (first century) milai nuntu thawn tahthim theihmi society ihsin a piangmi milai cu kum zabu 21nak (21st century) milai pawl thawn pawhtlang zetin le cawhrawi in nun asi tikah duhmi canterdan (the process) hi zohfiah loin palzuut asile ruahban lomi siatnak, society hrangah dungtawlhnak a um thei asi. Duh maw, duhlo maw, hrilding um lo tlukin leitlun khawmual pawhtlangin pehtlaih awknak (globalization) cun Chin mi pawl khal a tam le a mal a nuai rero zo ti cu a fiang. Senpi vangtlang, cozah kumpi, laireltu pawlin ciamciam ten thu ruatin pipu nunphung ziangtiang kan kenkawh dingih santhar, miphun dang hnen ihsin le santhar nunphung ziangtiang kan la in kan nunpi ding tiah duhthusam in ruatkhawm thei dingin Chin mi pawlin cozah kumpi le kilkipah dinhmun hnget zetin a dingmi society kan neih lo tikah tla-cawp, bulpak cio in tha, remcang, hlawk, nuam timi vekin ziangkim milai nuntu khawsakdan cu fehpi asi tikah duhmi canterdan le duhlomi hrialdan pawl hi miphun sinak le Pathian thu thawn kaih aw in siseh santhar leitlun khawmual miphun dang lakah upattlak asimi miphun sinak thuanthu mawite kehkawh, nunpi, tanta, ngan thei dingin CANTERDAN thungai thlak le fimkhur zetin mi zocio khalin zohfiah a thupi zet.\nA tusan minung pawlin kan duhmi cangsuak dingin kan canterdan hi tahthimnak thawn tawite simfiang tum hnik uhsi. America le Europe ram pawl cu a tu ih an dinhmun thleng thei dingin siatnak thatnak, ral do awknak, fimzirnak, nunphung thleng awknak, tvp, a phunphun an rak kalkaan zo. Chin mi pawlin kan mai tongin nganmi thuanthu kan neihnak hi mirang pawlin Chinca in tuahsaknak ih thawkah ruat asile kum 100 tluk fang asi. Chin mi pawl Khrihfa kan si hlanah Chin mi pawl cu nuncan ziaza, tairialnak, zuamnak, rinumnak, mahle veng sung milai zohkhen awknak, farah nauta le nuhmei kilkhawinak, mikhual le tlasam zohkhennak, tvp ah a hnget zetmi, nunphung le milai nuntu thawn a rak nungmi kan rak si. Dik loin ngah duhnak an rak nei lo. Daitlang le mize cu ningzah thlak asi. Hurkhuannak le nun tladau in society in hmun a nei lo. Thuphanper, nawhthuh ei, le rukruk cu thih hnak hmanin a sesawn tlukin an rak ruah mi asi. Uire le nunau mipa sinak ah nun dawngdah pawl cu ningzah thlak a rak si. Santhar Pathian nung betu, Khrihfa ti aw tu, mi tampi cu rirai bia in zuu le sa thawn a rak nungtu kan pupa pawl nuntu khawsakdan, upattlak milai sinak an rak neihmi kan tluk nawn lo.\nCazoh zuam loin phunhra on duh pawlin caruk a duhlo tu zirhtu pawl cu "misual" an ti. Nawhthuh ei duhlo zung hnatuan tu cu "misual" tiah simsiat an si riangri. Cozah danding lai pahbal tahratin ei in hawl, sumpai hawl thiam lo cu "mi aa" tlukah ruah an si riangri. Mi hrekhat in cazir paih loin cathiam pawl hnenah pekmi dikari tla sumpai thawn an lei. Ramdang feh duh ah biaknak lam ih puithiamsang, ramhruaitu tiah ruahmi pawl, a dingfelmi Pathian betu le riantu pawl tiangin thuphan cahnah phek 10-20 ngan in kutzabawng in minung hmai ah le Pathian hmaiah thuphan sim pawi tinak a um nawn lo. Nupi pasal neih awknak ah pupa nunphung nei lo vekin nun buangbar in tlangval fala nun a cimneh vivo. Pathian rawngbawlnak ding asi ahcun tiah thuphan per khal hrehnak a um nawn lo. Society ah zovek ziangvek upat le cawimawi tlak asi timi thinlung thuhmunkhat ten mipi ruahnak a burkhawm awmi a um nawn lo, a hlo vivo. Pathian biak tikah pumpelh in vanram kai tum vek, sualsir awk tum si loin Pathian hnenah thlacam rero, a thu thlun duh si lo thlawsuah lawng duh, meisa sungah kut ret tahratin tidai tawih rero vekin tuisan Chin miphun thuanthu hi thatnak vek sisi in thuanthu canterdan pawl hi duh um lo zet, a tu ih kan ruat tel lomi duh um lo zet rah a rahsuak leh vivo ding mi hmuhcia theih asi. Leitlun khawmual miphun cititian lakah santhar Chin miphun hmuihmel ziang kan bang ding?\nTuisan minung pawlin "ziangruangah duhmi ngah dingin duhlomi tuah a tul" timi ruat a cu zo. Thlaici cin paihlo in a rah lawng ei duhtu miphun kan cang lo nak dingah kan thuanthu zohfiah le tharthawhsal tulmi a um asi. "Rihlipi khi a bual kan ting lo e, a kiangkapah vanim khuangcawi bang e kan nuam sawn e kan nuam sawn" tiah hla an rak sak theu vek si pang lo dingin Pathian nung betu pawl cun vanram kai ding lawng si loin kumkhua nunnak neitu pawl cun Cung Pathian in "canterdan" Bible sungah in zirh vekin kan miphun ke a kar thei nak dingah, kan zummi Pathian ih thuhrampi, milai nuntu khawsak thurampisawnah bulpak, insang, le senpi vangtlang nun lamzin dik ah kan hruai awk thei a thupi tuk fawn.\nZiangkim kan canterdanah Pathian in siter in duhmi cu: "A dingmi tuah le zangfahnak tlaihsan le tangdorte in Pathian thawn fehtlang khi asi." (Mikah 6:8). Himi cangsungah thu pathum ziangkim milai nunthawn pehpar in canterdan lamzin hmuhtu a um. Himi thutlangpi pathum pahbal in a nungtu, a duhmi cangtertu cu Pathian thupek a pahbal ih miphun Pathian dungtuntu asi. Cutin Pathian thupek pahbal tahratin duhmi canter tikah rei lo te hlawknak um vek hman sehla, kum reipi milai thuanthu zoh tikah a tuahtu ih siatnak, miphun hrang siatnak thlentertu asi.\ni) A dingmi tuah\nMipitling zokhal siathatheihnak pek kan si. Cui siathatheihnak cun a sia a tha a thleidang thei. Cui thleidan thiamnak cun ziangkim tuahnakah duhmi canternak ah siseh duhlomi hrialnakah siseh a dingmi tuah ding hrilding a theihter ringring theu asi. A dingmi canterdan pahbal tahratin mai duhmi a ngahtu cun amai luparah meiling a burh aw rero vek asi. Curuangah biaknak lam hnatuantu, cozah le miphun hrang hnatuantu, uktu, hruaitu, pumcawmnak hawl tikah siseh khualtlawn le umnak thawn tikah siseh ziangkim milai nunthawn a pehtlaih mi poh ah a dingmi lawng tuahtu miphun, cawisan le rinsan tlak, upatnak miphun si dingin bulpak pakhat cio ih tuahnakah a dingmi lawng asi a tul asi.\nii) Zangfahnak tlaihsan\nA dingmi cu lungawi lo cingin tuah a theih. Huatnak lungput thawn a dingmi tuah a theih. Cutin tuah tikah midang mawhnak le dingnak in a nunglo tu pawl mawhsiattu ah can a awlte. Curuangah milai lungput, ziangkim kan duhmi canter tikah siseh duhlomi hrial tikah siseh milai lungput kan neih dingmi duhdawtnak zangfahnakin a khat dingmi asi. Duhmi ziangkim canter tikah duhdawtnak hrampi ihsin a irhsuakmi cu a dingmi tuahnak le a thianghlim mi tuanrah in dung a thlun ringring asi. Cui hleiah a dingmi tuahnak lamzin thlun thei lo tu pawl parah zangfahnak nunpi ding a thupi fawn. Mi zokhalin anmai hrangah a thabik tiah an ruahmi an tuah cio na in an sunglam nunah a um lomi cu an nunpi thei lo vekin an tlin lo mi le an neih lomi mawhsiattu si loin an nunhrampi sawn kha thleng tahratin in duhdawt zangfah lainatnak thawn a dingmi tuahtu an si theinak dingah bawm duhnak lungput thawn nitin ziangkim tuah ding asi.\niii) Tangdorte in Pathian thawn fehtlang\nA dingmi tuah le zangfahnak lungput neih lawng a tawk hrih lo. Nitin nunah Pathian thawn a fehtlangmi si atul. Khrihfa Pathian cu a nungih Thlarau in afale, amah zumtu pawl lungsungah a kumkhua in umpitu asi. Biak inn sungah milem bangin tanta ding asilo. Pathian tel lo vekin nun tikah a dingmi tuahnak cu zangfahnak tello in milai sunloinak hrangah tuah rero a theih. Milai ihsin a suakmi cu milai ah a cem theu. Pathian thawn a fehtlangtu cu Pathian Thlarau ih theihternak vekin Pathian hmin sunlawinak hrangah Pathian in canterdan lamzin dik a hmuhsak vekin ziangkim tuah dingmi asi. Mi pakhat ih leitlun damsungah ziangtluk hla khual a tlawngih ziangvek thiltha a tuah timi cu ziangtluk Pathian thawn an fehtlang timi parah a thum aw asi. "Pathian Thlarau ih hruaimi pawl lawng Pathian fate an si."\nZiangkim kan canterdanah a dingmi tuahdan lamzin thlun in zangfahnak lungthin thawn, Pathian thawn nitin fehtlangin kan nun lawngah duhdawtnak, lungawi hnangam daihnak in a khatmi, bulpak nun, in innsang, veng, khua le ram, hrin le hnam, miphun thuanthu mawi, leitlun sandeng tiang a tumsuk dahlo dingmi thuanthu mawite kan tanta ding asi.


Thailand Ralkap Pawlin Kap Dingin Tim An Tuah Aw – Meifar\nDecember 17, 2021 admin Myanmar 0\nThailand ralkap le Myanmar ralhrang pawl hi doaw thei dinhmun ah an um ih an boruak a ṭha lo zet. Ralhrang pawlin Thailand-Myanmar ramri ih um KNU pawl an va kap ciamco ih tualsung mipi kilhimtu le KNU tangtlang in an rak kap ve. An doawknak ah ralhrang 30 an thi ih 40 lenglo in hliam nazet an tuar, cun ralhrang ṭhenkhat cu nungdam in an kai ngah.\nRalhrang pawlin bomb le pukpi in KNU hmunram sung cu an hei kap ciamco ih an cerek mu cu Thailand ramsung ah ava tla puak ruangah raltlan putar pakhat in hliamhma nazet a tuar. Kiangkap um Thailand mipi pawl khal an thlaphang tuk ih an tlan ciamco, ralhrang pawl ih ralthuampi ruangah Thailand ramsung hmun ṭhenkhat a kang.\nDecember 16 sun an doawknak ah ralhrang ralhuampi 4 rori Thailand ramsung ah ava tla puak. Cumi hnuah Thailand ralkap pawlin, “Neta ah ralthuampi ara tla puaksal asilen kan lo kap hngal ding” tin ralrinnak an pe.\nRamri ih um thuthang latu in, “Thailand ramsung ah ralthuampi a tla puak ruangah Thailand in ralrinnak an pe. Ralthuampi ara tlasal asilen ralthuampi an kahsuahnak hmun pawl cu hitawk ihsin kan kap ciamco hngal ding’ tin ralrinnak an pe. Tu’ahcun meithal awn khal a dai zo, ziangtin an um vivo ding ti cu theih a si lo.\nTuiṭum telin Thailand ramsung ah ralhrang pawl ih ralthuampi hi vei 4 a tla puak zo, ziangthil a thleng vivo ding ti cu theih a si lo ih kan rak cuan hnik ding” a ti. Hitin Thailand ralkap pawlin ralrinnak an pek hnu a zan ah ralhrang ralthuampi cu Thailand ramsung ah ava tla puak sal.\nThailand ram ih um thuthang latu in, “Sun ah ralhrang ralthuampi vei 4 a tla puak zo ih Thailand ralkap pawlin ‘Ara tla puak sal asilen ralthuampi kahnak hmun pawl cu kan kap ciamco hngal ding’ tin ralrinnak an rak pe zo. Tuizan ah a tla puak sal, phone thawn an beaw ih ṭongkam an el’aw ciamco ti kan thei, Thailand ralkap pawl cu an lungawi lo tuk. Ralhrang pawl kap dingin ralthuampi pawl an timtuah aw rero lai, an boruak cu a sosang vivo” a ti.\nKachin Actor A Thi


Sui, Dollar le Thilman: Man Pek tul loin G-Talk ah Suthlam A Theih | VCTH\nHome » Hmun Le Hma » Khual Tlawnnak » Sui, Dollar le Thilman: Man Pek tul loin G-Talk ah Suthlam A Theih\nBy vcth on July 30, 2011.\nG-talk Account ihsin kawlram sungih Sui man, US Dollar, Singapore Dollar, FEC, Datsi man, Fangfai man, Pe phunphun le Siti man pawl man lo rori’n ziangtik lai can khalah suthlam theih ringring a si. Cui paisa le thilman suthlamnak service cu mai G-talk ah neih duh asile, G-talk Account ong hmaisak in, myanmar.exchange.23@gmail.com ihsin myanmar.exchange.28@gmail.com tiang, myanmar.exchange hnu ah 23 ihsin 28 tiang, mai duhmi numbat ngan in invite theih a siih a tikcucan khelin paisan man le thilman a phunphun suthlam a theih.\nCui paisa thlengman ret (rate) le thilman pawl suthlam duh asile, G-talk ih myanmar.exchange@gmail.comchat-box sungah “Help” timi vun hmet veten simfiangnak an tarlang mai. Thimnakah, FEC paisa man theih duh asile FEC ti’n cui chat-box ah ngan ih Enter hmet mai ding a si. Sui man theih duh asile Gold ti’n vun ngan hruak ih Enter hmet mai ding a si. Cuvek thotho in a dang Dollar le thilri man pawl tla anmah ih an hminsinnak cafang hmangin suthlam theih ringring a si. Nikhat ah voithum update tuah ringring ti a siih a tikcucan khelin kawlram le ramdang sumpai thlengman ret thei duhtu pawl hrangah a tangkai zet ti a si. Cui Man lo Service thawn pehparawin felfaideuh ih theih a duhtu cun softgate.myanmar@gmail.com, realtime.information@gmail.com, pawlah pehtlaihnak tuah theih a siih, http://www.realtimeinfo.mobi/ khalah va leng in zalen takin suthlam a theih ti a si.\n2 Responses to Sui, Dollar le Thilman: Man Pek tul loin G-Talk ah Suthlam A Theih\nruatte July 30, 2011 at 2:01 pm\nVCTH…. Lungawi um tuk aw. Hivek ramsung ih thil man tete awl zetih theihtheinak a um cu, ramleng a um mi pawl hrang ah a hleice in hlawknak asi.\nfaithful ant July 30, 2011 at 4:35 pm\nlungawi tuk maw.. A leice in ramdang um pawl rangah a thupi zet


Tlawng Sayama Thattu An Kai – Meifar\nIreland, Tullamore khawpi ih um tlawng sayama kum 23 mi Ashling Murphy cu January 12, 2022 simlam nazi 4:00 hrawngah misual in an that.\nA hnaṭuan hnuah amahten tiva kap ah a tlan, lamlengnak aneih laiah misual kuttuar in a thi. An soisat hnuah an rek that. Tualthattu cu an hawl rero ih an rinhlelmi pakhat an kai lawk nan thu an sut hnuah an suahsal.\nKiangkap um CCTV pawl an zohdik ih kiangkap um mipi pawl thu an sut hnuah mipa kum 31 mi Jozef Puska cu an kai. Palik sakhan ah an khum lai ih mipi cu thinheng sosang in palik sakhan cu an kulh thluh ih tualthattu cu mipi hnenah hlan dingin an au ciamco.\nJozef Puska ih thubuai cu hmaizarh ah court in a relsak ding, tualthat thubuai an orhter hnuah ziang rel duh na nei maw? tin an sut ih “Nei lo” a ti. Tlawng sayama Ashling Murphy ih ruak cu January 18, 2022 ah an vuiliam.\nRalhrang Pawlin Pu Tui Dim An Thahdan Hi A Rapthlak Tuk


HT-46, Oct 13, 2004 - Chinland Today Media\nDecember 16, 2008 1:12 am·0 comments\nHruaitu zarhtin thuthang\nA vei 46 nak\nBawipa tel lo cun\nKan leilungpi hi vawn thlir ve hnik uh! Ukawknak, Saannak, thuneihnak, hmin thannak le len zuamawknak in a khat ttheh zo tihi nauhakbik khal in fiang ten kan hmu thei. Asinan, lenglam ih a lang dan lawng silo a zung le sungthu khal kan hmuh tel a ttul.\nUS, leilungpi ih zohbikmi ram khi an hminthannak phenah Pathian hmel fiang ten a lang. US President ttuan ding cun Bible thawn rampi kaihruai dingin mipi le Pathian hmaiah tiamkamawknak an tuah ttheu. Kan nih Laimi pawl khal Leitlun ram tinkim ah vakvai in darhttheh hman sehla, Laimi in duhdawtu “ Bawipa” hi hngilh siang hlah uh si.\nPathian thlawsuah a simi fimthiamnak, lennak le thlawsuah a phunphun thawn kan mai ram te ah Lai ram thar, ram ttha sawn kan din sal thei nak ding “ Bawipa lawng rinsan ih” beidawng lo ten kut kai aw in ttuan tlang ttentto uhsi. “ Bawipa, na duhdawt mi fale pawl hi kan mai ram te ah, zattial kut nem kaiaw ih kan lentlan sal thei nakding lam in rawn hruai in khua rawn vang ter sal hram aw”….\nSuahtu : : LCF Calai Comittee, Malaysia\nAmerican Hlawhhlang cu\nMexico ih tlangval pakhat cun kan dung tlawngkai nili zanah hlawhhlang inn ah lutin US$ 20 ( RM 76 ) a pek hnu, hlawhhlang nu cu a ihpi theilo ruangah thinheng tuarlo cun namte in vei 77 rori a dawt.\nHi kum 26 tlangval note hin, “ hi hlawhhlang hin sii ka rit hi a phuang pang ding ti phang ah le paisa pe cing khal ih ka ihpi theilo ruangah hi thil hi tuah ka si a ti”.\nAustralia ih nauhak kum kimlo lakah\nKan dung baite ah Australia ih mi firfiak hrekkhat pawl cun nauhak kum kimlo pawl lakah sex zohnuam phunphun hmang in rawngbawlnak ttan an la ciamco ih, kum kimlo pawl thawng tel in an siat phah zo ti’n Police in thu an than.\nHimi thu thawn pehparaw in nasazet ih hma laknak neih a siih, rinhlelh mi 100 lenglo khal kaih an si zo. Tui hnu 500 hrawng khal himi thu thawn pehparaw in kaih theih dinhmunah an ding ih, kan dung zarh lawngah hman pacang pali rori in an thil sual tuahmi ruangah an mah te an thataw zo a si. US ihsin nauhak kum kim lo lakih sex umdan zohfeltu pawlkawm pakhat cun leitlun pum nauhak 95,000 rori cu hruaihloh in an um zo tiah thu an than bet. Hi pawl a tamsawn ih cangvaih dan cu, Internet ih zuk tthalo suah in a si.\n( 17 September, 2004 ) ih can hmangtu ding pawl\nCan kaitu Salai Dar Lian Mang\nThuthangttha simtu Salai Thi Sen Man\nZapi hrang thlacam Pa Nah Mang\nSolo Salai David Thang &\nBible zoh lo siar Salai Biak Hre\nThawhhlawm ap thlacam Mai Cia Sui\nPianist Salai Ram Hma Ngaih\nZarhpi zing 146 233\nZarhpi zanlam ( mino) 52 61\nZarhpi zan 40 38.10\nZarhpi zing thlacam 48 –\nBawipai zanriah thawhhlawm 125.70\nMahatma Ghandi suahcam lawmnak\nIndia daihnak ( peace ) apostle Mahatma Ghandi ih suahcam 135th nak cu kan dung 2 October, 2004 niah sunglawi zet ih tuah a si. Ghandi hi daihnak thawn leitlun mipi pawl hmunkhat teih fehtlan duhtu, hruaitu a si ko nan, 1948 kumah Hindu mi firfiak hrkkhat pawl kut ih kah thah a si. Tuittum ih birthday lawmnak ahhin Ghandi ih cabu hminthang “ Ghandi’s prisoner, The life of Ghandi’s son”, pawl tla tam zet an zuarkhawng bet.\nMuslim fala lukawng cu\nFrench ram ih dan thar an tuah vekin kum 15 mi Muslim cu an class sungah lutuam thawn cazir an sianlo ruangah thinhengnak lanter in a lu a ziat kawng rori. Lu khuh ih tlawngkai hnak cun lu kawng ih tlawngkai cu French dan thar cun a rem ti sawn.\nLondon ah naute nun sauter ding dil\nLondon ih naute suakpek Wyatt timi nute cu a nuin thla ruk lawng paiin a hringih, a suah pek ihsin khaw hmu theilo le zianghman theilo in a um ih hleiah lung lam natnak a nei bet lai. Hi naute hi a suah pek ihsin tuini tiang siizung a suahsan thei hrihlo, vei thum rori thaw thawk ding neilo in a um nan, siibawi pawl in Oxygen thawn an run sal ih, a dam khawsuah thei an zumlo ruangah siibawi pawl in bawm an tum nawnlo thu thutthennak(court )ah an thlen. Asinan, naute nu le pa cun siibawi pawl in theitawp suah sak sal ding in an fanu nun saunak hrang court ah an dil ve.\nUS president hlun cun\n1977-1981 kum ih US rampi rak hruaitu, President ( post ) Jimmy Carter cun kan dung zarh tlawngkai ningani, a kum 80th kimnak niah “ kei cu leitlun thil thawn pehparin thlak hleh tukmi ka nei nawnlo, nuam nai ten ke ka kar thlang ding” tiah Good Morning America Televison pawl ih Interview nak ah a phuangaw. Jimmy hi leitlun human right hrang nasazet ih hna a rak ttuan tu President khal a si.\nPM Blair ih inn thar ( $ 3.6million RM.24million )\nBritish Prime Minnister Tony Blair i inn thar ( a hmuah kulh zuk ) lei mi thu hlaah, an ram mipi hrekkhat cun hi tluk tangka tam hi khawilam in a nei ticu an buaipi zet. Asinan Blair cun hi square pi hi kan sung kua ro thil ding umsun a si ruangah, loan la in ka lei a si a ti. British hin hmai kum May thla ah rampi hrilawknak an nei dingih, a tam sawn cun Blair hi a tlin sal an zum. Blair hi 1997 kumah PM hna ttuan ding ih hril a rak siih, term khat tal cu peh leh a tum lai.\nUS cyber chief a cawl\nUnited State top computer-security cun kum khat lenglo a ttuan hnuah a hna a cawlhsan tiah US home land security Department cun an phuang. President Bush ih kaihhruainak hin online security lam a ngaihsak loh deuh ruangah Yoran hin beidawng ih suahsan a si tiah an phuang bet.\nNagaland bomb puak ah milai 28 thi\nKan dung tlawngkai ninga niah Mizoram kiang ih Nagaland ah bom hmunhnih rori ah a puak ih milai 28 an thih ngal ih hleiah 87 in hliam na zet an tuar tiah doordarshan Televison cun thu a than. Nagaland ah hin 1950 kum ihsin ram le uknak cuhaw group hnih ah an rak tthenaw ve. Asinan, 1997 kum ih meithal puah lo ding thu reltlannak an neih ihsin tui ttum hi milai an thih hmaisaknak bik ttum a si. Tuittum bomb puak hi zawi group ruangaih puak a si ti cu fiang ten theih a si lo.\nIraq ah mithi pung\nKan dung zarh ah Iraq ih Muslim US uknak duhlo pawl cu an cangvai ciamco ih, asinan an mah lehlam nasazet in an tuar. Kan dung zarh lawng hmanah mi 100 lenglo an thi. Sii zungah ruak 80 lai an thlen zo nan, miruak hrekkhat cu zinkap ah an ril thler thler lai. US hin vanzam le leilam ralkap pawl hmang in a cangvai ve a si.\nIndon President Megawati a tla ta riai\nKan dung tlawngkai nihnih niah Indonesia president Megawati cun an ram hruaitu dingih a tlin nawnlo thu a phuangaw ih, “mipi tamsawn in nan hrilmi hi kan ram hrangih tthabik a si ko” tiah mitthli thawn a tohkham cu a suahsan riai. Tuittum hi Indonesia ramah mipi ih President an veikhat hrilnak a siih, votes pawl tla siarnawn sal thluh a si hnuah US ih reipi tlawng rakkai dah tu Susilo Bambang cun nehnak a co ngah ta. Tui thla ni 20 ahkhin President thar cun rampi kaihhruai hna a thawk thlang ding.\nUS President George W. Bush khal in, Susilo a rawng tling hi a lungawipi zet ih, “ leitlun ih Muslim tambiknak ram Indonesia hi, an prsident thar thawn kut kaiaw in kan feh tlang thei ding” tiah Jakarta ih US Embassy ihsin thu a than ve. President thar cun mipi hmai rori ah a tlinlonak a phuanawk ruangah Megawati cu a upat thu tarlang in, “ kan rampi hrilawknak thusuak ( result ) pawm tlang dingin mipi hmuah hmuah in sawm a si”, a ti.\nTui ttum ah hin Indonesia mipi 210million rori cun an duhbik mi an hril ih, an hrilmi Susilo hi Indonesia President paruknak a si. Megawati cun “ kan ram sung ah tui ttum hi President le Vice President direct rori ih kan hril nak hmai sabik ttum khal a siih, mipi tamsawn ih duh hrilmi hi kan ram hrang ih tthabik khal a si”, tiah hnitaw thlurthlo phah in mipi pawl cu an kut a kai hai a si.\nMai Zahmawh tan tu cu…?\nRomania ram ih kum upa lam deuh pa cun ar hngawng ah neih in a mai zahmawh rori nam thawn a tan sual pang ih, vansiat ah an uico rilrawng tuk cun a rak ei man ngalcel bet, tiah Rompres News Agency cun kan dung tlawngkai nikhat niah a phuang.\nConstantin Mocanu, 64, Galati khau kiang ih um pa cun zanlaiah a ar inn ih ar raak tam deuh pawl that dingin nam thawn a pawk. Cui ar cu a to hnawh ih, “ ka thawh hmu thawn arhngawng le ka zahmawh khal ka thei fiang nawnlo ih, arhngawng tanin ka zahmawh cu ka rak tan ngah pang a si tiah a phuangaw.\nNoble laksawng peknak cu\nAmerican mi David J.Gross,H.David Politzer le Frank Wilczeck tei pathum cun Physics lam Noble 4004 cu kan dung tlawngkai nikhat niah an ngah riai. Hi tei pathum science thiamnak hin leilung pi hrang ih tthading le ttulmi tampi a suahpi a si tiah Royal Swedish Science Acadamy cun an phuang a si.\nCalifornia Universiity, Santabarbara tlawng, California Insitute of Techonology ih zirsuak hi mirang pathum hin an theory cu kan dung 1973 ihsin an rak hmusuak zo a si. Hi tei pathum hi leitlun Physic ah cun Theory pawimawh bik hmu suak tu khal an si\nal-Qaeda le Saddam in pehtlaihawknak an nei ngaingai maw?\nDefence Secretary Rumsfeld cun Saddam Hussein le Osma-ih al-Qaeda pawl hin pehtlahawknak ngai ngai an neih thu ziang hman fiang te ih hmuh ding a umlo tiah kan dung zarh ah a phuang.\nAburpi ih thih theinak ( wepon of mass distruction) khal tutiang kan hmu lo tiah a phuang bet. Rumfeld cun CIA Director ( kan dung ih hna suahsan pa ) George Tenant khan al-Qaeda le Saddam in pehtlaiawknak an nei tiih report a pek ruangah Iraq ram ih siatnak thleng a si thu le hi thil pawl hi an rak hmuh thiamlo ( misunderstood ) men tla a si thei thu a phuang bet.\nBritain pacang, mipa nauhak 1000 lenglo sualpi tupa an kai ngah\nLondon ih sumdawng milian William Goah cun mipa nauhak 1000 lenglo a rak ihpi zo thu theih suah a siih, damsung thawnginn tla dingah Court cun a thuhla an rel fel hngal.\nHi pa hin kumkhat sung lawng hmanah mi 142 a sualpi ih, phuang darh lo dingin paisa, sweet, le thil dang dang in a lem ttheu. Cun hi milian pa hin a company ah nauhak hna ttuan tu tam sinsin in a lak bet vivo ih, nauhak pakhat a hnen ih an hruai thei cun $ 50 ( RM. 340 ) mipakhat hruai manah a pe hai ttheu.\nGeat wall tuahtthat tum\nTuluk cozah cun an ram kulhpi “ Great Wall” cu tuah tthat sal thluh a tum. A mawi thei tawp ih a tuah tthat ih hleiah Kilometer, peng le meter tiang ih tah thluh in, tourist pawl khal ih zoh vutvo mi kulh si sal dingin tuah tthat sal an tum a si. Hi kulh pi hi an ram rethei deuh pawl cun kan dung laiah tthiat bal in leirawhcan pawl tla ei hawlnakah an hmang. Hi kulhpi hi an ram suanawknak bik le hmai hngalnakbik pakhat khal a si.\nHong Kong ah Internet hmangsual tam\nHong Kong tleirawl pawl cun Internet sungih sin an theih dahlo mi pawl thawn thu tiamaw ta hrat in sex ram tiang thleng an tam tuk thlang ruangah, rampi nauhak kilveng tu pawl cun kan dung tlawngkai nihnih ni ah mipi pawl cu warning an pe.\nNauhak sualpi nak lam tawlrel tu pawl ih thu than dan cun, nauhak 55% cun Internet sung ih sin rualpi an hawlaw, 40% cun milai rori in an tawngaw. 6.9% cun an In ternet rualpi pawl thawn sex tiang an hmang. Hong Kong nauhak pawl hin nikhat ah nazi 12 sung rori Internet ah an can an hmang ttheu tiah cui zingzawitu pawl cun an phuang bet. A tthalo zawng ih Internet hmang tu pawl ruangah hin Hong Kong nauhak tampi cun kum kimlo ih sex hmang tu an tam sin sin ih, rampi khal in a buaipi thlang a si.\nTui Sunday niah hin Australia cun hrilawknak an nei dingih, mipi ngaidan lakkhawm netabik ah cun Howard ih Liberal party hi an cak deuh. The Sydny Morning Heralds thuthang ca ih a phuan dan cun Liberal party hin Labor party hi 39% – 46% rori in an neh a si. Howard rawn khing tu Latham khal in theih tawp suah in, Howard hin cawl a man thlang vekin keikhal in kan rampi hruai ka man thlang a si a ti ve.\nOctober 8, 2004 ah Hainoi, Vietnam ih tuahmi ASIA- EU meeting ih nihnih sung kaidingih timtuah phah in Frence President Jacques cun Singapore le tuluk pawl tla a pal ta ih, sumdawnnak lam khal tampi rel tlannak an nei. Singapore Prime Minister khal kan dung zarh ah Malaysia ah a tlawng ih, Malaysia PM Abdula thawn thu reltlannak an nei. Kan hmai zarh a khin kawlram ralkap council president Tan Shwe khal India a tlawng ding.\nLeitlun bawhlung sit tthabik hrilnak ah..\n2004 leitlun bawhlung sit tthabik ( player of the year ) hrilnak ah Brazil ihsin Ronaldo, Roberto Carlos, Cafu, Kaka, Adriano le Ronaldinho pawl tla FIFA cun an hril a si.\nMalaysia ih um refugee dil zo tu pawl le dil duhnak thinlung a nei tu pawl le kan miphun duhdawt tu hmuahhmuah cun a hnuailam ih hmun le tikcu ah rak kai tengteng dingah kan lo sawm.\nA tikcu 17 October\nA can zanlam nazi 5 ( Mino khawm ttheh)\nA hmun Pa Uk le David tei inn\nHimi thuhla thawn pehpar aw in suhduh mi le theih duh mi nan nei a sile salai Salomon Lal ci Luai 012 2026 790 ah rak sut dingah le rak thei tir dingah kan lo sawm.\nTheih kauh nak lam\nTV Advertising man khungbik\nLeitlun TV faknak ( advertisement ) mankhungbik\ncu 2002 kumih Pepsi-coca faknak kha a si. Hi faknak ah hin Pop Star hminthang Britney Spear in lem a cang ih US$ 8.1million rori an cem a si. Leitlun ih TV faknak rak suahnak hmaisabik cu June 27, 1941 kumah NBC’s WNBT zung New York, United State. Cun TV faknak agency hmaisabik cu Jame White’s ih agency a siih, London khawpi, UK ah 1800 ah an rak din thawk.\nJean bawngbi tumbik cu\nLeitlun jeans bawngbi tumbik le saubik cu Levi Strauss company ih tuah mi a siih, 94ft. ( 28.6m ) ih sau a si. 62ft ( 18.8m ) ih tum a siih, leitlun Jens bawngbi tumbik ih phuan suah a si. cui bawngbi cu 546lb. ( 246.3kg ) ih rit a siih, a zipper lawng hman 13ft ( 3.96-m ) ih sau a si.\nLeitlun ih kedam sangbik an timi cu 11in ih sang a siih, a kearti cu 16in rori a si. A sen le a dum ih tuahmi a siih, bun khatah us$ 1,092 rori a man a si. Hi kedam hi London ih savun tuahnak dawr pawl ih tuahmi a si.\nHnih hi sii ttha bik\nHaikhawl pai saduhthah\nKhi… ramhnuai liam kawn kiangah khin “ High Call” timi khua a rak um. Cutawk khua ihsin tlangval pakhat cu Malaysia ( forienge ) ah a pawk ve a si hmang. A rual pa cun a saduhthah a rak sut. E… keicu, lottery $200million hrawng ngah sehla cu, Malaysia LCF biak inn ah hin fangfai dip 10 ka hlu ding ih, Pastor le Calai lam hna ttuannak ah $ 100million cu ka hlu hngal ding. Cu ttheh cun, Kalemyo St. Marry tlawng innpi hmai, Yuh kuhva dawr ih kuhva tthuk 10 hrawng vawn lei tthet tthet, Dagon dawr ih Hero Cycle thar, a tuamnak hman phelhlo ih mawn hngal, cun, ka sen nawn ih Parte tawng ding in “ High Call” lam pan hi ka saduh thah le Malaysia ka rat san cu a si bik ko a ti, an ti cu teh.\nLCF fala saduhthah\nMalaysia LCF fala pakhat cun a rual nu hnenah a saduh thah a rak ruah rero. Keicu, tlangval kuak fawplo, zuu inlo, kuhva, sii le rit theih thil reng reng hua, fala khal bia hniai hniai lo, khawlak khal vak suak dah lo ka duh a ti. LCF tlangval pakhat in a rak theingah ngelcel ih, ka rual na duhmi cu tlangval a si uallo, TV a si ual a ti, an ti.\nHruaitu Issue 48


Nu Pakhat Cu A Kut An Tan Hnu Ah A Pum Cung Sui A lak Piak Dihtu Hna Pa 2 Cu Tlaih An Tong>>>>>> – Onlinenungak\nNu Pakhat Cu A Kut An Tan Hnu Ah A Pum Cung Sui A lak Piak Dihtu Hna Pa 2 Cu Tlaih An Tong>>>>>>\nFala An That Ih A Kut An Tansak Hnuah Sui Thilri Laksaktu Misual Pahnih An Kai Ngah\nIrrawaddy ramthen Pathein District Kyaung Gone myone Kaing Ta khua kiangte ah fala pakhat Mah Khaing Moe ( kum 25 ) cu July 7 zan ah lamzin sir ah thah a si ih a kut an tansak thluh tlunah a sui thilri ,sumpai le bike khal an laksak thluh.\nThilthleng thawn pehpar aw in fala thattu misual pawl cu nasa zetin kiangkap hawl cih an si ih fala bike an rukmi hmangin July 9 ,tuizing zinglam nazi 6am ah kaih ngah an si. Anmah cu tuitum ram buainak ah khawilam khal ih tel lo,mahte sual ih rak sual thilruk ding hawl ih tawivak hrimhrim an si.\nKan ram buainak ah khawilam khawilam khal ttang cuang silo misual tawivak an tam deuheuh. Thil an ruk phah in mi an that vivo ih ,ram sung ah rukru misual le suamhmang an tam tuk thlang. Fala thattu pahnih an kaihmi cu Sai Htet Aung ( kum 18 ) le Htan Lin Naing ( kum 19 ) an si. Mipi cun fala thattu misual pahnih cu an phutawk hremnak pe tengteng dingin an duh. Tu ahcun palik kutah an um zo.\nMon tlawng sayamah Mon ramkulh Kyaikmaraw khawpi khalah tlawng sayamah pakhat Thazin Oo cu July 8 zan ah a hlo ih July 9 zing ahcun Kyaikmaraw khawpi lan sapegu lilawnpi hnuaiah a ruang an hmu. A bike an lon hnuah an that ih a thilri pawl an laksak. Tu ahcun a ruang thi ciar lawng tiva sir ah an hmu ih amah thattu le a bike laksaktu misual pawl cu kaih an si hrih lo. Ralkap uknak hnuaiah kan ram a se deuhdeuh ih zan sim hnu ahcun vahsuak lo lawlaw a tha.


Tibet Tlunih Tuluk Policy Thleng Tum Hrih Lo - Chinland Today Media\nTibet Tlunih Tuluk Policy Thleng Tum Hrih Lo\nNovember 18, 2012 4:30 am·0 comments\nNov 17, 2012, 05.55 AM IST\nTuluk uktu president thlengawk caan ah Tuluk in Tibet tlunah ziangvek policy an hmang ding ti hi mi tampi ih thei duhmi a rak si. Political Bureau member 25, Standing Committee member 7 lakah Muslim, Tibet asilole Hui tivek mi malte pawl cu an tel ban ve lo. Ramṭhenpi 8 lakah Muslim pawl le Tibet pawl an tel ve lo.\nBeijing acozah ih simdan ahcun Tibet pawl le Xinjiang ramṭhen ih um Uyghur Mulim pawl hi an bang-aw loih, ukawkdan khal a har. Xinjiang hi Han (ukawknak hmun) ihsin ukmi a si. Xinjiang ih um Uyghur Muslim pawlin East Turkmenistan tiin zalennak an dil rero.\nAtu ih acozah lubik member pawl lakah, Xi Jinping ihsin thokin, zohman cumi pawl thawn a neeltu an um loih, acozah cun United Works Department kut sungah retin zunglam ihsin control ding lawng a hmabak a si. Cuti lo Tibet pawl hrangah ahlan ih an hmangmi thotho an hmang pei maw? Atu caan tiang ahcun Tuluk cun Tibet parih an ukdan hlun kha a ṭha ko tiin mat (a hman) an pek thotho ko.


Benjamin Sum Cu A Theihnak Hmuah Suah In Zuam Tuk Mino A Si – Naw Phaw Eh Htar – Vapual Auaw\nBenjamin Sum Cu A Theihnak Hmuah Suah In Zuam Tuk Mino A Si – Naw Phaw Eh Htar\nAugust 19, 2020 vapual auaw Milar Thuthang 0\nLemcangthiam Naw Phaw Eh Htat cun Benjamin Sum cu theihnak le thaneih hmuah suah in zuam tuk rori mino tiah a lawm ih hla thar pahnih a suah zomi khal a duh tuk veve thu a rel.\nLemcangthiam le Model Naw Phaw Eh Htar cu Benjamin Sum ih hla thar fing hnihnak “Khatlam Inn Ih Fala Nute” timi ah nunau dinhmun in lemcangtu a si ih a hmelṭha , a zei tlunah cangvaih dan a thiam tuk cu mipi duh co zet a si. Amah cu Kum 24-nak hmang rero lai 1996 kum ih suak Model le lemcangthiam a si ih 2018 kum in Myanmar zuknung leitlun ah a rak lut thok. 2019 kum ih a canmi “A hloralmi thudik Pawl” timi ihsin mipi duh hleice le lar sinsin lemcangthiam pakhat a si ih tuini tiang Myanmar lemcangthiam lakah larzet mi pakhat a si. Amah cu karen pa-o miphun a si ih lemcan le model lamah a lar sinsin cu tui dinhmun Telenor Myanmar le Sunkis Myanmar khalah Ambassador ṭuan rero lai a si.\nBenjamin Sum hla thar fing hnihnak ih lem a cang thu ah Naw Phaw cun “Benjamin Sum hla ih lem ka can thei dan cu biakinn ah veikhat kan tong aw dah ih veikhat cu a hla ah lemcang dingin le hla ngai hmaisa dingah i kuat. Hla ka ngai san cu duhnung zet a si ih lemcan dan ding khal mithlam ah a lang cih. Cutikah na hla cu duh a um tukih lem cu ka rak cang ding tiah ka simthei.\n“Himi hla cu suah a tumnak a rei zet zo ih Covid 19 boruak hlanah suah a tummi a si. Asinan,keimah ka rak buai zetih ka man tikah lockdown boruak in a peh cih cu kan zuk thiam lo. Himi hla cu a hla hmaisa bik dingih a tummi a sinan, a remcan thei lo ruangah a hla pakhat sawn cu a rak suah hmaisa.\n“Lemcan cu ni 2 sung ka rei ih zan ih lakmi a um tlunah ruah sur ruangah kan hngak ,remcang lo neuhneuh tivek thawn duh hnakin kan rei nan, kan zaten duhthusam ih kan canmi a si ruangah hlim zetin kan ṭheh thei. Cumi tlunah lockdown hlan ihsin kan rel zomi felfai ten kan ṭheh thei cu cinken tlak zet le diriam thlakzet a si.\n“Kei cu lemcang ṭheu ka si bangin lemcan ah ka buai tuk lo ih Ben Ben khal camera hmai ih hlasak ṭheu a si ruangah buainak a nei lo. Veikhat le veihnih ningzah caan a nei zik ṭheu nan, a rak ti thei nasa. Ziangkim a remcang zetih ka ruah tikah duhnung zet sulhnu a si. Ben Ben cu hna zuam zet mino pakhat a si ih a theihmi le thiamnak zaten suah in hmangsuak le zuam a si.\n“Tuiṭum ih a hla ah thinphan thupmi pakhat ka nei,cumi cu a hla hmaisa mipi duh a co tuk ruangah tui ṭum ih a hla in a hla hmaisa dinhmun a tluk lo tuk pang ding timi ka phang. A hla hmaisa khal covid 19 boruak thawn remzet a si bangin ka duh tukih tuiṭum ih a hla khal duhdawtnak hla duhnung tuk a si. Ka thinphan thupmi cu a hlan ih hla a tluk lo pang ding timi a si ih a hla 2 in an ṭha tuk lawlaw a si,” a ti.\nBen Ben ih hla thar fing hnihnak cu nazi 15 sungte ah ONE MILLION zohtu an kim man ih a hla hmaisa bangin mipi duh zetmi ,ngai reromi le zoh reromi hla a si. Naw Phaw cun Benjamin Sum ih mipi (Summer Pawl ) pawl khal lungawi thu a sim cih ih Benjamin Sum hla ih lem a can ruangah pangpar ṭhawn mawizet an pek cu manhla a ti tuk thu a simthei a si.\nEvan.Lar Boih Ih Thawng Tlak Ding Kum Ṭhumsak A Si Ruangah Lamzin Zawh Tum\nFalam Peng Sungih Laica Zirhtu Ding Saya/mah Pawl Cu Laica Zirh Dan Tindan Pe


Rom 1 (Romans 1)\nKhuami Hnenih Paul Cakuat\nPaul in Rom pawlpi hnenih a kuatmi ca hi Paul amah rori Rom khua Kawhhran hnenah tlawn a duh ruangah a lamzin sial cia dingih a cahnak ca a si. A tumtahnak ahcun cutawkih um Khristian pawl hnenah malte lai hnaṭuanta in anmah ih bomnak thawn Spain ih feh lan ding a si. Khristian zumnak thu le a cuih zumnak thu ruangah Khristian pawl ziangtinso nitin sullam nei in kan nung ding ti kha amah ih theihnak vekin simfiang dingah a nganmi a si. Himi cauk sungah Paul in a sim mi thu a thupi pawl hmuahhmuah famkim tein a um.\nRom khuaih Kawhhran pawl kha cibai a buk hnu le an hrangih thla a camsak thu a sim hnuah Paul in a cakuatmi ih tumtah bikmi, “Pathian in ziang bangtuk in amah le minung karlakah remnak a tuah ti kha a langter. Cumi cu a hramthok ihsin a netnak tiang zumnak thawngin a si,” timi kha a sim. (1.17)\nCule Paul in a thu sirhsan kha tlamtling tein a langter. Judah mi siseh Zentail mi siseh milai hmuahhmuah Pathian thawn rem awk kan ṭul. Ziangah tile kan zatein sualnak hnuai ah kan um. Minung cu Jesuh Khrih zumnak thawngin Pathian thawn rem awkter mi kan si. Cumi hnuah Pathian thawn kan peh awknak thar ihsin a ra suakmi Khrih thawn nuntlaangnak nunnak thar thu kha a sim. Zumtu cu Pathian thawn remnak an nei ih sualnak le thihnak hnuai ihsin Pathian Thlarau in a luatter zo.\nRom bung 5 ihsin bung 8 sungah Paul in zumtu nunnak sungih Pathian Daan le Pathian Thlarau ih huham tumtahnak thu kha a rel. Cumi ṭheh ah Pathian in milai hrangih a tum ciami sungah Zentail le Judah miphun ziangtin an luttlaang thei ding ti thu a sim. Judah pawl in Jesuh Khrih an hnonnak khal hi miphun zakip hrang Pathian ih tumtahnak cu pakhat a si vekin Judah pawl khal hin an hnong lan thei hrimhrim lo ding a si ti thu a sim.\nA neta bikah Paul in Khristian nunnak hi ziangtin kan nung pei ti thu a rel ih, a hleice in, midang thawn kan pehzom awknak ah ziangtin kan nung pei ti thu a ngan. Himi pawl hi Pathian hnaṭuan a si tiin a thok ih Khristian pawl in uktu Acozah parah ṭuanvo kan neih zia, pakhat le pakhat karlakih ṭuanvo kan neih zia le sia ṭha ṭhen thiamnak thu thawn pehpar ih thusuhnak tla hi ca nganmi in a let. Pathian thangṭhatnak le pumpak thusimnak thawn a cakuat a cemter.\nThu hramthoknak le thu sirhsan (1.1-17)\nMilai ih rundamnak kan ṭul zia (1.18-3.20)\nPathian ih mi a rundam zia (3.21-4.25)\nKhrih sungih nunnak thar (5.1-8.39)\nPathian thu tumtahnak sungah Israel (9.1-11.36)\nKhristian pawlih ziaza (12.1-15.13)\nThunetnak le pumpak cibai buknak (15.14-16.27)\n1Khrih Jesuh ih siahhlawh le a tirhthlahmi, Pathian in a Thuthang ṭha phuangtu dingah a hriil ih a kawhmi keimah Paul in ca ka lo kuat.\n2Ca Thianghlim sungih ngan vekin cuih Thuthang ṭha cu Pathian in a profet pawl hnenih a tiam ciami a si. 3Cuih Thuthang ṭha cu Amah ih Fapa, kan Bawipa Jesuh Khrih thuhla a si: minung a sinak lamah cun amah cu David tesinfa sung ihsin suakmi a si. 4Pathian a sinak le a thianhlimnak lamah cun, thihnak ihsin thawhter a si ruangah Pathian Fapa a sinak cu a nasa zetmi huham thawn langter a si zo. 5Khrih hrangah le Amah thawngin mi hmuahhmuah in an zum ih an thlun theinak dingah Pathian in a tirhthlahmi sinak cu covo ah i pek. 6Cu mi hmuahhmuah sungah cun nannih Rom khuaih a ummi khal Jesuh Khrih ta si dingah Pathian ih kawhmi ah nan tel ve a si.\n7Curuangah Rom khuaih a um, Pathian ih a duhdawtmi le a minung si dingih a kawhmi nan zate hnenah hi cakuat hi ka ngan. Kan Pathian le Bawipa Jesuh Khrih ih zaangfahnak le daihnak nan hnenah um hram seh.\n8Leitlun pumpi ah nan zumnak thu a than ruangah nan zapi hrangah Jesuh Khrih thawngin ka lungawinak thu Pathian hnenah ka sim hmaisa a si. 9Amah Fapa ih Thuthang ṭha cu ka thinlung hmuahhmuah in ka sim ih a hna ka ṭuanmi Pathian in cuih ka simmi thu cu a dik a si ti i theihpi. Ka thlacam tinte in ka lo hngilh dah lo ti cu Amah Pathian in a thei. 10Pathian remruat a sile voikhat khat tal cu ra lo tlawng thei dingin Amah hnenah ka dil ringring. 11Ziangah tile nanmah caktertu dingah Pathian thlarau lam laksawng lo ṭawm dingah ka duhzet a si. 12Cuti ka ti tikah ka zumnak in nanmah ih zumnak thazaang a cakter ih nan zumnak khal in ka thazaang a cakter ve ding ka tinak a si.\n13U le nau tla, himi hi ciing ringring uh: voi tampi nanmah tlawng dingah ka tum zo; a sinain ra tlawng suak thei lo dingin i khawkhartu ziangsimaw a um ringring. A dang Zentail mi lakah lungthlengmi ka neihter thei bangin nanmah lak khalah lungthlengmi um thei ding cu ka duhzet a si. 14Ziangah tile mi hmuahhmuah hnenah ṭuanvo leiba ka nei: mifim le mi-aa hnenah siseh, cathiam le zianghman thiam lomi hnenah siseh, leiba ka nei. 15Curuangah Rom khuaih a ummi nannih hnen khalah Thuthang ṭha phuan cu ka hiar ngaingai a si.\nThuthang Ṭha Ih Hmual\n16Thuthang ṭha hi ka zahpi hrimhrim lo: ziangah tile a zumtu hmuahhmuah rundamnak an ngahnak dingah Pathian ih huham a si. A hmaisa ah Judah mi hrangah a si ih Zentail mi hrang khalah a si ve. 17Ziangtiin a si tile, Pathian in Amah le minung karlakah remnak ziang bangtuk in a tuah, ti kha a langter: cumi cu a hramthok ihsin a netnak tiang zumnak thawngin a si. Ca Thianghlim khalin, “Zumnak thawngih thiamcotermi cu an nung ding,” a ti.\n18Pathian ih thinhengnak cu minung sualmawhnak le ṭhat lonak hmuahhmuah parah vancung ihsin a rung lang; cuih minung ṭhat lonak cu thudik theih thei lonak dingih dawntu an si. 19Curuangah Pathian ih hremnak an tong; ziangah tile Pathian Amah in a fianter zo bangin minung ih Pathian theih theinak cu fiang zetin a lang a si. 20Pathian in hi leilung a sersiam thok ihsin hmuh theih lomi a nunzia siseh, kumkhua ih a neihmi huham le Pathian a sizia siseh, fiangtein hmuh theimi an si. Pathian ih thil tuahmi pawl parah hmuh theih an si. Curuangah zokhal in puhmawh ding an nei lo. 21Pathian cu an thei ko; sikhalsehla upat hmaizah tlak a sinain upat hmaizahnak an pe lo; a parah lungawi thu khal an sim lo. An ruahnak sawn kha thulolak ah a cang ṭheh ih an thinlung kawlawngpi cu thimnak in a khat. 22Kan fim an ti aw nain an aa a si. 23Kumkhawnung Pathian bia sawn loin a thi theimi minung le vate le ramsa le a bokih a vakmi ramsa pawl vekih tuahmi zuk sawn kha an biak.\n24Curuangah cubangtuk minung pawl cu an thinlung ih an hiarmi thil ningsinza hurnak pawl tuah dingah Pathian in kham duh loin a thlahthlam. Cule pakhat le pakhat parah ningzakza thil an tuah aw. 25Pathian ih thudik thuhla cu thuphan in an thleng; Siamtu Pathian bia loin le rian loin siammi thilri sawn an rian ih an biak. Siamtu sawn kha kumkhua in thangṭhat ding a si. Amen.\n26Hi thil an tuah ruangah Pathian in minung cu ningzakza a si mi an taksa hiarnak thlun lawlaw dingin a hnonta hai. Nunau hmanin nunau an sinak thil a daan vekih hmang loin cin le daan nei loin nu le nu an sualpi aw. 27Cuvek thotho in mipa khal in nunau thawn pawl awk daan an tlansan ih an taksa hiarnak ruangah mipa le mipa an sualpi aw. Mipa in pakhat le pakhat cubangtuk ningzakza thilsual an tuah ruangah an thilsual tuah ruangih an hlawhman cu an parah a thleng.\n28Hi minung pawl in Pathian theihnak ngaingai cu an thinlung sungah caamter an duh lo ruangah thinlung borhhlawhnak thlun lawlaw dingin Pathian in a hnonta hai. Curuangah tuah lo ding thil pawl kha an tuah. 29Annih cu siatnak le ṭhat lonak a phunphun, hamṭamnak le sualralnak a phunphun in an khat; nahsiiknak, mithahnak, sualawknak, mi bumnak le depdet hrokhrawlnak tla in an khat. An kaa a tam ih, 30pakhat le pakhat an relsia aw. Pathian mitkem zawng in an nung, an hngal, an puarthau, anmah le anmah an porh aw, ṭhat lonak tuah dingah lamzin a phunphun an hawl, an nu le an pa thu an ngai lo; 31a ṭha le a sia thleidan thiamnak thinlung an nei lo, an thukam mi an thlun dah lo ih midang hrang zaangfahnak le zawnruahnak zianghman an nei lo. 32Hi bangtuk ih a nungmi pawl cu thi tlak hrimhrim an si, tiih Pathian daan pekmi a um ti tla an thei ko. Cuih tlunah hibangtuk thil ṭha lo anmah in an tuah lawng si loin midang in an tuah tik khalah an lungkimpi a si.


Leitlun Thuthang Lawrkhawm - Chinland Today Media\nNovember 1, 2009 1:30 pm·0 comments\nUS Vanzam A Ttaih Aw\nUS ih California State thlanglam tipi tlunah Lawng ralkap Helicopter AH-1 Cobra Minung 2 to nak leh tipi thuanthum kap kiltu Vanzam C-130 minung 7 to nak cu tihni zan nazi 7: 10 ah tipi tlunah a ttaih aw ih a sungih to minung 9 cu an thi thluh ih theih a siih, an ruanghi hawl rero lai an si.\nHi Vanzam hi San Clemente tikulh ihsi Peng 25 hrawngih hla tipi tlunih ttaih aw a siih, US ralkap hotu Lt,Josh Nelson cun hi vanzam tlaknak kiangte ah Vanzam kekkuai them khal hmuhzo a siih, nikhua tthazet hnuaiih hnattuan an si ruangah mithi ruang pawlkhal a reihlan ah hmusuak an beisei thu a sim. Hi mithi ruang pawlhi ralkap Helicopter leh ralkap lawng ziangmaw zat thawn hawl rero lai an si.\nCanada Ram Ih Sin Kuatkir Sal\nThailand ram Bangkok Of Commerce ih Paisa Dollar Million 80 i ruhlo tu ih an simmi Rakesh Saxena cu a thuhla relfiang sak dingin Canada ran Vancover ihsin Thailand ramah kuatkir sal a si. Rakesh Saxena hin Thailand ramih kuatkir sallo dingin Canada Cozah hi kum 13 sung a rakdilzo ih, Asi nan Canda ram Cozah in a dilnak hi an pawmlo ih an kuatkir sal a si,\nThailand Attorney General Office Thupuangtu cun Saxena hi thubuai 20 lenglo tuahsak a si a ti. Himi laiah Saxena ih Lowger Amandeep Singh cun Saxena hin a thubuai ah thiamco a beisei zet tiah a sim.\nBrazil Vanzam A Hlo\nGlobo News in a sim nakah Brazil ralkap pawlin khual tlawn nakih an hman ttheumi Vanzam pakhat Cessna C-98 Caravan cu Amazon ram tlunih a zuan lai ihsin biak pop theih nawnlo in a hlo ih, Hi Vanzam sungah hin a mawngtu minung 2 leh midang 11 an to ih Health Ministry ih hna ttuan minung 7 leh ralkap 4 leh a mawngtu minung 2 an si. Hi Vanzam hi ziangruang bikah ahlo ti theifiang nak a um hrihlo ih thu neitu pawlin a hloh naksan an zingzoi rero lai tiah Globo News cun a sim.\nBan Ko-Moon In A Ti\nUnited Nations Secretary General, Ban Ki- Moon cun Mizansunih New York ih UN Security Council tonkhawm awknak ah Afghanistan ramih UN hna ttuan tu pawlcu tuihlan hnakin kilhim nak tthazet ih pekbet an ttul a si a ti. Ban Ki- Moon cun tui naite hranwgihsin Afghansitan ramih Tapung misual pawlin UN hna ttuantu leh ramdang mi pawimawh pawlcu siatsuah an tum thar ciamco ih cu ruangah kilhim nak hna ttuantu ralkap tamsawn retbet an ttul a si a ti.\nBan Ki-Moon cun hi misual pawlih buainak tuah ruangah UN cun Afghanistan ramih a hna ttuannakcu a buai phah cuanglo ding a ti. Ban Ki-Moon cun Afghanistan President, Hamid Karzai thawi telephone ih an biak awknak thu leh Presidnet, Karzai in UN hna ttuantu pawl leh ramdang mi pawimawh pawlcu kilhim nak pek tthat leh an hrangih kilhim tu ralkap tamsawn ret a tum ti thu khal Ban Ki- Moon hin a sim.\nIAEA Pawlin Iran Ram An Suahsan Zo\nIran Nuclear ralthuam tuahnak ding hmun zoh fiangtu UN ai awhtu pawlcun Iran ramih ni 4 an caam sungih tuahttul mipawl an zohfiang thluh hnu ah, Mizansunah Vienna khawpi an thlengsalzo.\nVienna khawpi ih Thuthangca latu pawl an kom nakah International Atomic Energy Agency ai awh ih feh Herman Naukaerts cun Iran ramsungih an thil zohfiang mi pawlcu thil lungawi um zet an si tiah a sim.\nThuthangca latu pawlin Iran in Nuclear tuahnak thilri a neihmi pawlcu Nuclear ralthuam tuahnak ding a si maw? ti ih an suhnak cu IAEA hotu cun a let theilo thu in a simih, an thil hmuhsuak mi pawlcu thil ttha a si ti leh an caam sungih Fordo Eurichment Plant khal an zoh thu in a let.\nHerman Naukaerts cun an thil hmuhmi leh thil umdan cu IAEA Director General ih hnenah thuhla kimten kanpe dingih IAEA Director General in Iran thuhla ah thu tluknak a tuah ding tiah a sim.\nPM Singh In Pakistan Puh nak A Diklo A Ti\nIndia ram Prime Minister, Manmohan Singh in mizansunih Srinagar ih thu a sim nakah, Pakistan leh India ram pahnih rualrem awknak lamzin hawlih biakawk nak nei dingcun Pakistan in a ramsungih misual Tapung pawl a humhim lo hmaisak a ttul ih, Cumi hnu lawngah ram pahnih karlak ih rualrem awknak lamzin hawlih biakawk nak in umzia a nei ding a ti.\nPM Singh cun ram pahnih karlak ih rualrem awknak lamzin hawlih biakawk nak cun a thu menmen lawng silo in a taktak ih langter a ttul ih, Pakistan in a ramsungih misual Tapung pawl a humhim ringring cingih ramdang nawrnak men ruangih biakawknak neih dingcu India cun a ngamlo a si a ti.\nPM Singh cun Pakistan Interior MInister, Rehman Maliki in India Cozah in Taliban pawl a bawm ti ih India a puhnak cun zum tlaklo leh phuahcawp a siih, Pakistan in thudiklo phenih relh a tumnak ih India kaikawh a tumnak a si ih ram pakhat Minister ih ttongdingah cun zah thlak zetmi a si a ti.\nCanada Embassy Kawlramah Ong Tum


Mihring taksa tuar thei lo ding khawpin Asia ram ṭhenkhat ah Khua a hlum ding - Falam Online Media\nMihring taksa tuar thei lo ding khawpin Asia ram ṭhenkhat ah Khua a hlum ding\nThlanglam Asia ram pawl ah voi le khatin khua a hlum ciamco ih Loram thlaicin pawl a siat hlei ah meisa tu le tu a siat leuhleuh.\nApril 28 sun ah Delhi khawlipi cu 43.5C in a hlum ih tuhlan kum 10 sungih khawhlumbik nipi a si. Gujarat ram lam khalah boruak a hlum luar ruangah Siizung thleng mina an pung ti`n cozah in thu an phuang.\nGujarat ramkulh cozah harhdamzung ṭuanvonei Manoj Aggarwal cun “Khua hlum ruangih damlo besia pawl tuamhlawmnak hrangah a hranten enkol nakding hmun pawl timlam cia dingin Siizung lam thuron kan pe zo. A ra lai tikcucaan ah hi hnakin a hlum lai dingih mina an pung ding” tiah Reuters hnen ah a sim.\nIndia issues extreme heatwave warning https://t.co/rDNeauoDz0\n— BBC Weather (@bbcweather) April 29, 2022\nIndian Institute of Technology ih Hydroclimatologist Arpita Mondal khalin “zianghman tuah loin fan hnuai ah kan to men khalle a hlum thotho ih thlanhripi a puut thei. Miṭhenkhat hrang ahcun thihnak tiang a thlen rero zo” ti`n a rel ve.\nNikhua le harhdamnak lam thiamsang India Scientist pawl khalin khua hlum thawn pehpar ruangih damlo thei dinhmun ih um mipum billion lenglo an um. Abikin AC hmang thei lo cin le kum upalam hrangah khawruah har za a si. Curuangah Siizung lam timlamnak nei baak lo cu lamziindang hawl ding a har tiah an rel ve.\nPakistan ministry of climate change khalin a mipi pawl ralrin a pe cia ih “Thlatang umlomi Ṭhalpi ah kan thleng cih. Khawhlum a luar ding. Kum 10 sungih khawhlumbik cu a tu ah kan tuar rero” ti`n thu an suah.\n“Abikin thlanglam Asia ram a si mi India le Pakistan in khawhlum luar record thar kan tuar rero zo. April thla thok lamin a ṭan zo ih kan mipi pawl an caurau. Daihnem khalah thlanhripi a puut” tiah Pakistan senator Sherry Rehman in a rel ve.\nKhawhlum hi 45C hrawng a thlen cun AC hmang thei lo pawl hrangah tuar a har zet zo ih, atu ah nikhua tahtu global weather forecasting organisations ṭhenkhat cun India le Pakistan ah 49C-50C tiang a thleng thei tiah an sim ih, Pakistan ram ah cu zaran khawhlumnak ai in 6C ihsin 8C tiang a kai thei tiah mithiam pawl in an sim sung cia.\nHivek dinhmun a si ruangah Ministry of Health cozah zungpi cun mipi ralrin an pe cia ih cangtheitawkin Leng suak lo dingin le ni sa lakah kor dum hruh lo dingin siseh, a tet tuk lomi hnipuan hruh dingin le tidai tampi in cio dingin mipi hnen ah thu an than a si.\n← Aizawl kiangah Kawlram phurlut dingmi ralthuam tampi an kai\nRalhraang in hlasakthiam Chan Chan inn an phit sak hlei ah zuar tum bet →\n6.7 magnitude thacak Linghnin in Greece le Turkey ram ah siatralnak a thleng ter


Maubin Khua Ih NLD Sungṭuan Ṭhenkhat Cu Ralhrang Pawl Thawn Hna An Ṭuantlang >>> – Meifar\nMaubin Khua Ih NLD Sungṭuan Ṭhenkhat Cu Ralhrang Pawl Thawn Hna An Ṭuantlang >>>\nAyeyarwady ramkulh, Maubin khua, ahmat (1) vengsung ih NLD party sungṭuan ṭhenkhat cu ralhrang pawl thawn hna an ṭuantlang ih dalan an ṭuan tin vengsung mipi pawlin media hnenah an sim thei. Zan ah ralhrang pawl thawn khuasung ah an vaktawi ih an duty, motor le bike mawng pawl cu thusutnak an rak tuah ṭheu.\nTualsung mi pakhat in, “Ahmat (1) vengsung hohatu pawl an si, tu’ahcun ralhrang pawl thawn hna an ṭuantlang ih mipi hnenah harsatnak an pe. Mizan khalah zan nazi 1:00 hrawngah ralhrang pawlin an inn ah an va thlah lai kan hmu” a ti.\nMaubin ramsung ih NLD Hluttaw hlun, NLD party sungṭuan ṭhenkhat le an khua lal fapa cu ralkap le palik pawl thawn hna an ṭuantlang ṭheu. Maubin khuami in, “Ahlan ahcun NLD party aiawh in khuasung ah ṭuanvo an nei, tu’ahcun ralhrang pawl thawn an komaw.\nKan khua lal fapa khal a telve, lamzin ah an duty ih bike mawng pawl cu an rak kai. Zan tlai hnuah ralhrang pawlin an inn ah an va thlah ṭheu” a ti. Maubin ramsung ah ralhrang pawl hi an sual zet ih ralkap uknak dodaltu pawl cu an kai ṭheu, curuangah ramkhel mi tam sawn cu sahimnak hawlin hmun dangdang ah an tlan ih tuini tiang an tlung ngam hrih lo.


2013 – 2016, Surbung Airport TimeLine Thlirnak | Falam Online Media\nJune 29, 2020 June 29, 2020 admin\t0 Comments Surbung Vanzam Tualrawn\nTuahsuak ni teh a um ngai leh pei maw, tiin um thei ding saduhthatnak lungput thawn kan pu-pa pawl ih rak sial dahmi Surbung Airpot cu ṭheh lam pan in zaṭek 97% ṭheh a si zo ih lungawi um zet.\nAirport ih a ṭulmi hmanrua pawl, a ṭha maw ṭhalo tiih Flight Check tuahnak khal tluangten an ṭheh thei zo ih, zaṭek 3% tuahbet ding ni hngak in Chin mipi in kan cuan rero.\nCulaiah, zaṭek 97% ṭuanzomi par ah bulpak, pawlkom khathnih in mai ṭuansuak thei ruangih cangsuakmi vekin tlang an au ih mipi lung a ti buai zet.\nCuruangah rintlak a si mi VCTH ih rak post dah mi Falam (Surbung) Airport thuhla pawl cu Chin mipi ih theihciangnak nei thei ding duhsan in kan kherh sal hnik pei.\nSurbung ah Vanzam A Takin Ṭum Ding – June 26, 2013\nMyanmar ram Khualtlawn khaisannak hrangah ramsung hmun kerkawm deuh pawl ah Vanzam ṭumhmun 3 tuah an tum ih 2013-2014 rampi budget ah telh a si ding. Tuahnak ding pawl cu Kachin State Naung Mon ah, Rakhine State Aungman ah le Chin ramkulh Falam ah tuah ding an si tiah Myanmar ram Vanzam lam thuneitu Director U Tin Naing Htun in a ti.\nTlunlam Upa Pawl Surbung (Falam) Airport Hal – January 31, 2014\nFalam khawnu khawpa pawl le tlunlam upa tuanvo neitu U Kyaw Soe le Engineer pawl cu January 30, 2014 ah Chin ramkulh ih vanzam tumnak ding a simi Sunbung Vanzam tual tuahdan ding an hal.\nFebruary thla sung ah voikhat ra sal ding an siih vanzam tual sak dan ding thuhla felfai sinsin hlethlai ding an si.\nTutiang ahcun Cozah in vanzam tual saknak Budget cu a tlak hrih lo. Tui kum Budget hman ah vanzam tual saknak si hrih lo in, vanzam tual leiram tahnak le hlethlainak budget fang lawng tla ding dawh a si.\nLeitlun ralpi voi hnihnak lai ah, British ralkap pawl cun Surbung Tlang cu Airfield ah an rak hmang dah zo. Surbung Tlang hi Sea level pi 6,352 sang a siih, pi 4000 tluk ih kau le hmunnuam zet khal a si fawn.\nSurbung Vanzam Tual Vanzam Thawn Hal – February 27, 2014\nSurbung Vanzam tual cu rampi vanzam lam tuanvo neitu lu bik, hngunchhuk U Tin Htun, le a rual pawl in February 27 ah Vanzam fate thawn a tlun lam in zohnak an nei tiah theih a si.\nU Tin Htun le a ho cu February 28 ah Falam ah ra in Surbung vanzam tual halnak an nei ding tiah theih a si.\nSurbung vanzam tual thu thawn pehpar aw in peng dang lam ih dokalhnak, dodalnak tete a um nan Cozah lam in tuah an tum thotho.\nFalam khawnu le khawpa, Falam MP pawl le Chin Affair Minister Pu No Than Kap pawl tla in teimak suah in an tang khawm ruangah hlawhtlin lam kan pan vivo ih a lungawi um.\nFalam Surbung Airport Thu Hna-ngam Asi – April 16, 2015\nTuzing, April, 16, RFA Chin program in U Ngun San Aung interview ah, Falam Surbung cu Chinram ih vanzam tual ah a rembik thu le cozah in Kyat 1 billion budget an pek zo thu theih a si.\nSurbung vanzam tual cu 1932 ah mirang pawl in vanzam tual cek tumnak an rak nei nan 1942 ah Japan ral ruangah rak tthul sal a si. Cutin 1962 tiang ziang thuhla ngai um lo in a rak um. Newin cozah a kai in hi thu a thok sal ih central cozah in vanzam tual tuah sak ding thu a um.\nHakha, Tedim le Falam tiin hmun 3 ah thlingthlanak an nei. Cutiih tlunlam in khoi ih tuah ding ti an zoh rero lai ah Falam khawnu, khawpa in mai thazang suah in surbung vanzam tual ceknak an nei.\nFalam khawnu, khawpa upa pakhat le vanzam tual cangvaihnak ih nasa zetin a ṭangtu U Lal Tin Mang in, “Airport famkim in ṭheh suak dingin kyat 15 billion a ṭul. Tu kan ngahmi budget kyat 1 million in a diah lamlam lo. Nan, ngah lo hngak in cu a ṭha ko. Step 1 tiang, zaing maw can tiang, cu in fehpi ko ding,” tiah Myanmar Times ah a sim.\nSurbung Vanzam Tual Pathian Hnen ah Hlannak Nei – April 19, 2015\nSurbung Vanzam tual hnaṭuannak a thok, lai, cem tiang tlaungten ṭheh suak ding Pathian ih hlannak le lungawi thusimnak nei.\nSurbung Vanzam tual cu cozah in Chin ramkulh vanzam tual si dingin nemhngetnak le ṭuan thoknak hrang budget kyat 1 billion a pass zo ih a rei hlan ah ṭuan thok thlang ding a si.\nHi vanzam tual a tak ih cangsuak dingin le ṭuan thamnak ah Pathian in lam hruai dingin Pathian hnen ah hlannak cu April 18, 2015 ah khawnu khawpa ih hohatnak in a hmun, Surbung tlang, ah nei a si. Hi hlannak ah CBC, FBA, Falam khawsung ih biaknak lam saya pawl, Falam Pengkulh cozah hnaṭuan pawl, Falam khawnu khawpa, ramkhel party MP, upa pawl le mino pawlkom pawl zate kom minung 200 lenglo an tel tiah theih a si.\nSurbung vanzamtual an tuan thok – December 27, 2015\nChin ramkulh ih a hmaisabik vanzamtual a si dingmi Falam ih Surbung vanzamtual cu December zarh 4nk in an tuan thok tiah thei a si.\n2015-2016 ah Surbung vanzamtual hrangah budget 1000 million MMK ngah a siih March thla sungah leilung rawn ter theh a si ding tiah vanzam lam pehtlaihnak Derector U Kyaw Soe in a ti.\nSurbung vanzamtual cu Cozah hnen in budget ngah hlan, 2014 Octiber ihsin Falam khawnu le pa hohatnak in an rak thok. Surbung vanzamtual cu a sau lam pi 6,000 a kau lam pi 500 in cek ding a si.\nSurbung Airport hrangah budget million 600 MMK tlak – February 9, 2016\nChin ramkulh ih vanzamtual a simi Surbung airport hrang 2016-2017 kum hrangah rampi budget ihsin Kyat million 600 a tlak tiah thei a si.\nFalam peng Surbung vanzamtual hrangah 2015-2016 rampi budget in million 1000 MMK a tlak ih 2015 December in tuan thok a si. 2015 – 2016 ahcun a hmun rawn ter kha thupi bik ih an tuan mi a siih 2016-2017 ahcun vanzam tlannak tuah thok thlang ding a si.\nChin ramkulh Chief Minister in Surbung Vanzam tumnak hal – April 15, 2016\nChin ramkulh Chief Minister Salai Lian Luai in Chin ramkulh ih a hmaisabik vanzam tumnak a si dingmi Surbung airport project halhnak a nei tiah theih a si.\nHi Surbung Vanzam tumnak cu mi tampi in Pu Lain Luai chief minister a tuan sungah theh suak dingin an beisei.\nSurbung Vanzam tumnak hrangah 2015 budget 1,000 million MMK ngah a siih 2016 ah million 600 MMK a tlak.\nSurbung vanzamtual cu Cozah hnen in budget ngah hlan, 2014 October ihsin Falam khawnu le pa hohatnak in an rak thok. Surbung vanzamtual cu a sau lam pi 6,000 a kau lam pi 500 in cek ding a si.\nAtlun lamih kan tar mi pawl cu VCTH ih rak post dah mi Falam (Surbung) Airport thuhla pawl an si.\nHimi ca hin Chin mipi thinlung buaiter dingih ausuaktu awkam pawl cu a hlo faiter ṭheh ding ti zumnak thawn ……\nref: Cung Bik via VCTH\nzuk: Piang Photography\n← BualRawn 22 tiat Siizung thawn Delhi in Covid -19 Do Ṭan\nFalam ih Quarantine luttu mipum 33 pawl cu Negative si ruangah le Ni kim zo ruangah mah le umnak ciar ah Tlunter an si →


Vanlam Zumnak - Chinland Today Media\nJanuary 18, 2012 12:27 am·0 comments\nJesuh in an hnenah, “Pathian rinsan uh!” a ti.\n–\tMarka 11:22\nBible Siar Ding: Saam 9\nKan rinnak le Jesuh ih rinnak karlak ah danglamnak maksak a um. Kan rinnak cu a cem thei. Minung tamsawn cu, “Bawipa, lamhlapi ah ka pial zo; atu ahcun himi hnakih hla sawn ah ka feh thei nawn lo. Rinnak ka neihmi hmuahhmuah ka hmang thluh zo, ih atu ahcun cawl tahrat in rinnak tamsawn nei thei dingin thla ka cam ding,” tiih an sim theinak hmun ah an thleng.\nKan tuah dingmi rinnak kan neih thei ruangah Pathian hnenah lungawithu ka sim, asinan adang rinnak a um. England ram saklam ih ka umlai ah midamlo innsang pakhat ih ka leenlai ka vun mang saal. Minu kum note pakhat cu ihkhun tlunah besiazet in a it. A khuaruah theinak thinlung a um nawn lo. Thil tampi a cang reromi pawl ka hmuhmi ihsin himi cu Satan ih tisiatmi a si ti ka theithiam cih.\nAmah cu kum note le fate mawite neimi a si. A pasal cu naute cawi phah in a rung lut ih a nupi cu hnam dingin a kuun. Cutikah an nu cu ihkhun khatlam sirah a sep aw lohli ih a pasal a silam hman a theithiam nawn lo. Thinpemza taktak a si. Cutikah naute cu a hei keng ih naute hmur in a nu cu a daiter. Cu minu cu zoh mawi lozet in a um lala. A kiangih um a unu hnenah in bawm thei pei maw? ka ti. Cunu in, “Aw ziangkim kan lo bawm thei” i ti. Asinan kei in, “Thlaraulam bomnak cu na nei thei lo maw?” ka ti. A pasal cu thinheng in a au ih, “In bawm aw.” Pathian kan zum, zarh sarih sung rori it loin kan um. Thil na ti sual. Na ra thlennak inn hi na palh pang a si,” a ti.\nCumi cun zaangfahnak i neihter sinsin ih himi nu hrangah pakhatkhat tuahsak duhnak thinlung a suak. Cuti’n rinnak thawn thla ka cam. Leitlun hmuitin ih thlacam hlawhtling mi ka hmu dah hrih lo. Pathian hnen ihsin zianghman na ngah lo asile vanlam nunnak sungin thla na cam a ttul, ziangahtile cumi cu thulehnak umsun a si.\n“Himi nu sung ihsin suak aw, Jesuh hmin in thu ka lo pek” ti’n ka auhnawh. Cu minu cu a hun let aw, a itthat ih nazi 14 sung a caang lo, cuti’n a hung tthangh tikah a dam felfai. Aw, rinnak a um, asinan Jesuh in Pathian thawn pehzom aw dingin hruai in duh ih kan minung sinak cemralter in Amah ih thiltitheinak in hmunluah ding a duh. Khuaruahhar tumtahnak in Pathian lamzin dik a neih a ttul. Pathian in ziangkim a kilkhawi a ttul.\nNa tisami sinak cun Pathian na thei thei lo ding; A zaangfahnak lawngin na thei ding. Pathian ih lamzin cu zumnak lamzin a si, lamdang a um lo.


Mibum Hmang Ihsin Mibum Hmang Pawl Kaitu: Frank Abagnale (1948) - Chinland Today Media\nMibum Hmang Ihsin Mibum Hmang Pawl Kaitu: Frank Abagnale (1948)\nDecember 30, 2015 4:15 pm·0 comments\nCatch Me If You Can’ timi film 2002 ih zuknung ih an tuah mi kha Frank Abagnale (1948) thuanthu sirhsan ih tuah mi a si. Frank hi a sentet lai ihsin mibum hmang tak a rak si. A nuahak laiah a pai Mobile card hmang in car parts tivek pawl a lei ih, cumi cu man awlte in Gas Station ah a va zuarsawng theu.\nA nu le pa ih an kaihngah cun a pai hmin in tangka tamtak a rak bak zo ti a si. Cuticun, nauhak sualral deuh pawl retnak hmun ah a nu in thla 4 a ret. Hmanseh, that lam a pan lem lo cu a si hmang, a hung upa vivo ih mibum cu pumcawmnak ah a hun hmangso lanta.\nKum 1960 ahcun leitlun ram dangdang 26 leng lo ah US $ 2.5 million, man zat lai cheque lem a rak dengdarh man zo a si. New York ah a vai ih mibum hlirin a cawm aw. Veikhat cu amai bank account number cu bank deposit slips lem a tuah mi ahcun a hmang, mi in cumi hmang ih tangka an deposit (ret) mi pohpoh amai account ah a rak lut thluh ziar. Cuih bank in cui thilcang mi a vun theihsuah hnu cun, Frank cun $40,000 lai a rak eithup man zo ih, amah khal a tlanhlo cih ve. Kum 2 sung leng lo Pan Am Pilot (vanzam mawngtu) lemah a cang ih, an company vanzam in leitlun hmun dangdang ah a tlawng suak theu. Tumkhat cu an kaingah thlang ding ti a thei ih, Doctor lemah a rak cang man lala.\nMedical Supervisor vekin thla 11 sung cu zohman ih theih lo in a tuan thei lala. A cang le lawyer vekin a um ih, a cancan le tlawng saya tla a tuan ih zohman in an thei dah cuang lo. Hmanseh, misual pawl ih vanthatnak cun tawp ni a nei an ti theu vekin, France ram ah an rak kaingah tariai, thla 6 hrawng thawnginn ih a um hnuah Sweden ah an kuat, Sweden ih thla 6 hrawng thawng a tlak bet hnuah US lamah an kuatsal. Asinan, lamlak ah a tlansuak sal thei.\nCui hnuah an kaisal ih, kum 12 sung thawng tla dingin thu an thensak. Cumi hnu rei lote ah Bureau of Prison ih Officer pakhat lemah a cang ih a tlansuak theisal. Rei nawn tak an hawl hnuah New York ah vanthat ah an kaisal ih thawnginn ah an kuatsal. Sihmansehla, kum 5 thawnginn sungih a um hnuah US Federal Government cun mi bum hmang pawl zinzawinak lamih an mah bawmtu dingih an duh ruangah zalennak ngah dingin an sawm.\nAnih khal cun ‘Si seh’ a rak ti ih, cuticun, cozah lam bawm ding cun zalennak an pe. Tufang ih a dihmun cu ‘Abagnale and Associates’ timi company a din ih, sumdawnnak thil ih bum a tawng mipawl hrangah rawih theih in a um. Multi-Millionaire (a phunphun ih milian) ah cang.\nA Lak ih Neinung Maimai A Si Lo


1999 KUM HRAWNG IH LAAR WESTLIFE CUN 2018 SUNG AH HLA SUAHSAL TUM – Ethuthang\n1999 KUM HRAWNG IH LAAR WESTLIFE CUN 2018 SUNG AH HLA SUAHSAL TUM\nJanuary 31, 2018 January 31, 2018 Iris Hnem Celeb, Celebrities, World, World\nKum 2012 ih a kekkuai ṭhehmi leitlun hminthang Irish boy band Westlife pawl cu tukum sung ah reunion nak nei in hla suahsal an tum. Asinan 2004 ih westlife tlansantu Brian McFadden cu a tello ding ih pa 4 lawng an si ding.\nWestlife boyband hi 1998, X factor judge Louis Walsh tawlrelnak ih dinsuahmi asi ih UK le asia ram ih larzet boy band an si. Awnmawi khawvel ih an tlanlen kum 14 sung ah 50 million luan record an zuar thei ih UK single Chart khal ah top 1 dinhmun in voi 14 rori an um.\n2018 sung ih an suah ding mi hla pawl hi leitlun hlanganthiam hminthang pawl in an ngan sak rero zo ih Ed Sheeran khal in hlafing mal lai ngan sak a tum ve.\nAn band tlaksiat hnu khawi an hlo???\nAn band a tlasiat hnu in Football Next Star reality show le The Hit show ah host tu a ṭuan. Sunlight timi single album a suah nan a hlawhtlinglo.\nWestlife band a um lai ihsin girl band “Wonderland” ah co-manager a ṭuan, nan an hlawhtlinglo ih The Voice of Ireland hlasak zuamaw tel pawl zirhtu ah kum 5 sung a ṭuan. 2014 ah “Home” timi album a suah ih Iris top 10 tiang a thleng ve.\nAn band a tlasiat hnu kum reinawn a hlo lawk ih 2015 ah Love is a Drug timi hla a suah. Fan khal tawkmawi a nei ih 2015 kum cem lam ah Fire timi album a suah sal ih UK chart top 25 ah a thleng thei ve.\nWestlife ih hlasak thiambik asi ih an band a kuai hnu in Universal Music thawn contract sign nak an nei. 2013 ah You an Me timi album a suah ih UK top 6, Ireland top 3 tiang a thleng thei ih tubaite khal ah Love Always timi album a suah.\n2004 westlife band a suahsan hlan ihsin hnaṭuan dang a nei phah ih a suak reilote ah Sony MBG thawn contact sign in Real To Me timi album a suah. 2010 ihsin 2012 tiang Australia’s got talent judge ah a ṭuan ih show dangdang ih promotion tu khal asi. Tufang ah cun Boyzone boy band ih hlasak Keith Duffy thawn Boyzlife timi hmin hmang in hlasak in an vak.\n← BENGALURU IH NUNAU PAWL HRANG PINK AUTORICKSHOW TUAH SAK\nMISS MIZORAM 2018 PHOTOSHOOT ROUND (Finalist Photos) →\nTITANIC II KHUAL A TLAWNG THAWK THLANG DING\nJanuary 9, 2018 Iris Hnem Comments Off on TITANIC II KHUAL A TLAWNG THAWK THLANG DING\nTHAILAND IH THAWNGTLAK PA COURT SUNGIN A TLAN (+VIDEO)\nMarch 17, 2018 Iris Hnem Comments Off on THAILAND IH THAWNGTLAK PA COURT SUNGIN A TLAN (+VIDEO)\nTRAFFIC JAM IN TERRORIST PAWL CANGVAI THEILO DING IN A KHAM TI RECORD VOIKHAT NAK\nJanuary 5, 2018 Iris Hnem Comments Off on TRAFFIC JAM IN TERRORIST PAWL CANGVAI THEILO DING IN A KHAM TI RECORD VOIKHAT NAK


Ralhrang Pawlin Tleirawl Kum 14 Mi An Sualpi Hnuah An Urthat – Meifar\nRalhrang Pawlin Tleirawl Kum 14 Mi An Sualpi Hnuah An Urthat\nMagway peng, Gangaw ramsung, U Hle Hlaw khua ih um tleirawl kum 14 mi cu ralhrang pawlin an sualpi ciamco hnuah an urthat. Hringtu a pa kum 52 mi U Aung Ye thawn tlanglo ah hnaṭuan in an um ṭheu. Vate le ramsa pawl an kai ih khuasung ah an zuar ṭheu, hanghnah hangrah pawl an la ih an zuar.\nApril 4, 2022 sun ah an lo hnaṭuan laiah ralhrang pawl thawn an tongaw ih an kai ih hridai in an tawnbet hnuah khuasung ah an hruai. Khuasung mipi pawl cu ralhrang pawl an ra ti an theih ruangah an tlanhlo thluh man, nikum ihsin an khua ah ralhrang pawl vei-4 an va feh zo ih inn 38 an urkang zo.\nAn khua ah ralhrang pawl an ra ti an theih veten khuasung mipi pawl cu hmun dangah an tlanhlo, asinan U Hle Hlaw tei pafa in phone an neih lo ruangah an pehtlaih thei lo. An khua kiang ramlakah hanghnah hangrah hawl in an rak um ih ralhrang pawlin an kai.\nKhuami pakhat in, “Ṭih thlaphang zetin khuasung ah kan va lut ih innkang pawl kan mit ih U Aung Ye tei pafa ruak kan hmu. A fanu Ma Moe Moe Htwe ih kaa cu puan in an huppit ih hridai in an tawn, an pawngsual hnuah an nungdam lai in an urthat” a ti.\nAn kaih zan ah ramlak ih um pawlin Ma Moe Moe ih ṭap thawm, raak thawmvang an theithei nan an va bawm thei lo. Ma Moe Moe ih ruak kiangah nunau serh lem pathum hman zo mi khal an hmu. Ma Moe Moe hi kum 2 mi a si laiah hringtu a nu in a thihsan, u mipa kum 16 mi le u nunau pakhat anei.\nFanu nautabik a si vekin a pa in a seherh thei tuk ih ramlak ih a feh tinten a hruaitel ringring. Ralhrang pawlin a fanu cu an sualpi ciamco laiah a ningnaa tuk ih a au ciamco ruangah ralhrang pawlin a nunglai in an urthat, a fanu khal an sualpi hnuah an urthat.\nA upa in, “Ka pa le ka farnu an that thuhla ka thei cu ka riahsia tuk, sumpai kan neih lo ruangah hmun dangah hnaṭuan in ka rak um. Ziang tuah thei mi ka nei lo, a netabiknak ah ka pa le ka farnu ih hmel ka hmu duh nan ka hmuhmi cu an ruhro lawng a si” a ti.\nRalhrang pawl cu mipum 70 hrawng an si ih an khua inn pawl an urkang sak. Ramsung a buai vekin mi pawngsualtu ralhrang pawl hremtu ding thuṭhennak zung aum nawn lo. Thuṭhentu U Gyi Myint in, “2008 daanhrampi ah ralhrang in sualnak an tuah asilen mipi thuṭhennak le palik zung ah thuṭhensak a theih nawn lo.\nSual tuahtu ralhrang cu palik in an kai asikhallen anmah ralhrang pawlin an va hruaisuak ṭheu, ziangvekin hremnak an pe ti khal kan thei nawn lo. Tuiṭum ah nauhak kumkim hrih lo, kum 14 mi an pawngsual hnuah an urthatmi cu daan le dun vek asilen sualtuahtu hi thihdaan orhter theih a si” a ti.\nRalhrang Pawlin ‘Mai Tawk Rem Cer’ An That\nPDF-Kalay Sakhan Latu Ralhrang Cu Tualsung Mipi Humhimtu Tangtlang In An Kap


Dil Aw - Chinland Today Media\nDecember 2, 2012 11:35 pm·0 comments\nBible Siar Ding: Jeim 1:5-8\nNanmah lakah fimnak a tlasam mi nan um ahcun Pathian hnenah dil sehla Pathian in a pe ding. Ziangahtile zo hnen khalah Pathian cun siangzet le zaangfahnak thawn a pe a si.\n– Jeim 1:5\nThil hrekkhat kan hnenih a ra thlengmi pawl hi amahte a tthangso reromi sung ihsin an si ttheu. Thlarau rah pawl – duhdawtnak, lungawinak, hnangamnak, lungsaunak, mi zaangfahnak, tthatnak, rintlak sinak, nunneem tangdornak le suup awk theinak (Galati 5:22-23) – pawl tla hi kan nunnak sungah Thlarau Thianghlim ih hnatuannak kan hngatsannak ihsin a karhzai vingvo dingmi a si. Asinan fimnak (wisdom) cu Pathian in thungaithlak ih hawl le dil hnu lawngah ngah theimi a si zia in sim.\nKannih hi fimnak nei cia suakmi kan si lo. A lingletpi (opposite) a si. Thufim 22:15 in, “Nauhak thinlung sungah aatnak le huatsuahnak a um ringring” a ti. Sual sinak nei cia le thinlung khuaruah ttha lo nei cia ih suak kan si. Fimnak kan duh asile Pathian hnenah pan ih dilngen ding kan si.\nMi tampi in theihthiamnak (knowledge) cu nasa takin an hawl na’n cuih theihthiamnak a hmangfuh theitu fimnak (wisdom) cu an dilngen lo. An thluak cu thu le hla (facts) hlir in a khat ih leitlun tah daan cun an tawk nasa, asinan an zir ngahmi cu Bawipa lungawiter ding le anmai’ tthansonak hrangah tthahnemzet ih hmanfuh daan ding an thei lo. A poizetmi cu thiam awterzet ih zianghman thiammi ngaingai nei hnai lo an tam hi a si.\nPathian hnenah thil tampi kan dil. Fimnak na dil netabik na thei aw maw?\nVancung ih um ka Pa, Na fimnak hawl dingin in bawm aw,\nNangmah lungawiter dingin a hman daan ka thiam theinak dinah.\nTuni ah Pathian ih fimnak ziangtluk in ka ttul, ih\nA hnenah cipciar in fimnak ka dilngen maw?


Hmun 6 ih duhphorhnak neitu mipi lakah Minung 13 kahthat an si - Falam Online Media\nHmun 6 ih duhphorhnak neitu mipi lakah Minung 13 kahthat an si\nRalkap uknak duhlo i lamzawh duhphorhtu rampi huap mipi cu March 3 khalah palik le ralkap in nasatak in an cil ciamco i minung 13 rori an kap that.\nTuizing, Yangon, North Okkalapa Township ih duhphorhnak neitu mibur cu palik le ralkap in meithal thawn an kap ciamco minung 3 an thi. Hliamtuar pawl tuamhlawm dingih pumpeawtu le duhphorhnak neitu mipi tamzet cu ralkap le palik in kut an thlak ruangah hliamhmatuar besia an tam zet.\nSagaing ramṭhen, Monywa ih duhphorhnak neitu pawl khal palik le ralkap in meithal, mitthli tlak bomb thawn an kap ciamco ruangah amalbik miparuk an thi ih hliamhmatuar mipum 10 luan an um.\nMandalay ramṭhen, Myingyan ih duhphorhnak neitu pawl cu palik le ralkap in zinglam nazi 10 hrawng ah an kap ciamco ih cerek ngai thawn an kap ngah mi mino (kum 21) pakhat cu zinglam nazi 11 hrawng ah a thi. Hliamhmatuar 19 luan an um.\nMandalay, 84,30 lamziin ih daiziar duhphorhnak neitu pawl khal palik le ralkap in mitthli tlak bomb le cerek ngai thawn an kap ciamco ruangah kum 19 mi မကြယ်စင် le kum 37 mi ကိုမျိုးနိုင်လင်း tei` nunnak a liam phah ih minung 20 hrawng in hliamhma an tuar.\nMagway ramṭhen, Salin myo khalah March 3 zingih kaihkhih tuarmi mipahnih thlah zalen dingin mipi in duhphorhnak an nei ruangah palik an cangvai ih mipakhat thi in mi 5 in hliamhma an tuar.\nYangon, တောစိမ်း khua ah ralkap mawṭaw rual rak auhnawhtu mino pawl cu ralkap pawl in an thawi ciamco ih Caw khaal phah i game lek lai mino pakhat cu meithal thawn an kap that.\n← Kawl Ralkap pawl i Tumtahmi – Pu Ngun Thawng\nRalkap le palik pawl cun Mipi tuamhlawmtu Red Cross hnaṭuan pawl an bat thok →\nApril 16, 2021 April 17, 2021 Ni Hnem Sung 0


FAPA HMLE BANG SINSIN - Hre Mang\nFAPA HMLE BANG SINSIN\nFAPA HMEL BANG SINSIN!\nZumtu leitlun nun cun Fapa, Zesu Khrih hmuihmel bang sinsin in ṭhansoh asi. A burin siseh, bulpak in siseh biaknaklamah kan tuahmi pohpoh cu Fapa hmuihmel bang sinsinnak ding asi. Fapa hmuibmel bang sinsin dingin thangso ter loin tisa lam porh awknak le nuam awknak cu satan bumnak, hmnarua leitlun sakhua nak men asi. Satan in Pathian tongkam hmangin Adam tei insang a bum vekin tuini tiang biaknak, Pathian tongkam hmangin leitlun milai pawl inbum rero thoho asi. Biaknak lam cangvaihnak, peknak, khawm awknak, thlacamnak, thiltha tuahnak, zumnak ih cangvaihank pohpoh ah Khrih hmuihmel bang sinsin dingin ṭhangso ding kan si: Pathian mizia kan sungah thangso sinsin, lang sinsin dingmi asi- zumtu unau duhdawt sinsin, tangdor sinsin, porh awknak hlo sinsin, midang hnakin ka thacuang tinak hlo sinsin, midang hrang pek awknak tam sinsin, mai hrang ruatlo sinsin, tvp, in nun phumhlum ah Khrih Thlarau cangvai sinsin ding asi. Ziang hmuahhmuah kan hmuh tawnmi cu Fapa, Zesu Khrih hmuihmel kan bang sinsin nak ding hrangah Pa Pathian in kan hrangah a canter asi.Zumtu Pathian fate pawl cu hi leitlun nun sungah ziangvek dinhmun, zovek milai, mibur karlak khalah siseh Fapa hmuihmel bang sinsin in ṭhanglian ding kan si. Amah, Zesu Khrih aratsal tik lawngah a famkim in amah vek kan si ding.\nCutin Fapa hmel kan bang sinsinnak ding hrangah kan parah thil a thlengmi pawl hi zumtu tampi in kan theithiam lo theu. In bawmtu dingah malten zoh hrih hnik uhsi!\nFapa in kan sual in ngaidam bangin ngaidamnak, Pathian mizia kan sungah ṭhanglian dingin ngaidam tulmi, a mawh, a palhmi, diklo zetin kan parah a thlengmi, diklo zetin mawhsiat thangsiat, relsiat, dodal, zuarthlainak, a phunphun, kan parah a thleng ding hi Pa Pathian in a siangmi asi. Cuticun Pa Pathian ih duhdawtnak ngaidamnak cu a takin kan sunglamah a ṭhangso sawn asi. Khrih mizia kan sungahṭhanglian thei dingin ca sungah, le tongkam in zir theih asilo, mah rori in tawn lawngah zir theih asi. Kan milai mizia, tisa thinlung in a ngaidam theilomi, pomrem theilomi Khrih Thlarau uknak le kaihhruainak in kan ngaidam tikah Pathian mizia kan sungah a thanglian, a cangvai asi.\nJoseph in a unau pawl tuahmi a ngaidam tikah Pathian mizia a sungah a cangvai asi. David in Saul siangpahrang parah siseh amai fapa Absolom parah siseh ngaidamnak a nunpi tikah Pathian mizia a sungah a lang asi.\nNa parah diklo le mawilo zegin na thinlung in a ngaidam thei lomi na tawng rero maw? Mi vannei na si, na sungah Pathian mizia thanglian dingin caantha na tawng asi. Lungawi in Pathian thangthat awla, na parah a mawhtu pawl hrangah thlaza cam aw! Na lungawinak siatsuah tu pawl hrangah thlaza cam sawn aw. Cucu thlawsuah na conak hrang asi. Pathian in kan tuah theilo mi in fial dahlo ih thil pakhatkhat in fial tikah laksawng in kamcia ringring asi. Cui laksawng sunglawi cu Pathian mizia kan sungah a thanglianmi asi. Cuihlei ah mangbangza Pathin thlawsuah na nun ihsin a luangsuak ding. Duhdawtnak le ngaidamnak a luanuaknak, Pathian thlawsuah luansuaknak, Pathian hmanrua tha na si ding.\nPathian Thlarau le tisa mizia cu an raal awk ringring vekin kan tisa mizia cu nitin kross parah khenbet loin zohman in Khrih dungthluntu si a theih lo. MI pakhat in bawi pahnih a rian thei lo: na tisa duhzawngin na nung ding maw, Khrih na rian ding, hril ding na nei. Curuangah kan tisa mizia cu a thi ngaingai asi ti langtertu thil pakhatkhat kan parah a thleng ringring theu asi. Cuticun kan sungih in that theitu kan tisa mizia cu a thih thlepthlep theinak dingah, Pathian rintlakmi si thei dingin kan tisa duhlo zawng thil tampi kan parah. a thleng theu. Cuticun tisa mizia a thi hrih lo tu pawl cun mangbangin kan aukio theu. A cancan cu Pathian hnenah bawmnak kan dil, mi hrekin Pathian lamlam kan mawhthluk theu. A ngaingaiah kan siatnak ding ziang thil hman Pathian in kan parah thlenter ding a duhlo asi. Kanmah in leitlun milai Pakhat hman kan uklo, thununlo ih kan ukmi pakhat umsun cu "mah le mah" tisa mizia (self) lawng asi. Milai in kan thancih mi tisa mizia cun kanmai parah a thlengmi kan thuanthunung siseh kan kiangkap minung pawl siseh uk (control) duhak asi. Cui tisa mizia cu nitin kros parah khenbet tahratin kanmah in zianghman kan kut sungah kan ret loih Pathiann kut sungah ziangkim a um asi tiah zaahza kan hngat awk theinak dingah kan tisa thinlung khawruahnak le duhthusam kalh zawngin thil tampi kan parah, kan nitin nunah a thleng theu asi. Na tisa thinlung duhzawng, a hiarhaal zetmi pawl thawn kalh aw in na thuanthunung a cang rero asile na lungawi sawn aw. Na nunah, na tisa thinlung di na riamter ding maw, Pathian lung na awiter ding, hril ding na nei. A phnih in na lungawi ter thei lo asi.\nCutin zumtu leitlun nitin nunah kan tisa thinlung khawruahmi, a tha timi, hmuhdan, pomdan, tumtah le suangtuahnak kalh zawngin duhtusam raalkhat lamah dingin santhuanthu lamhawi le kan duhthusam cu a kalh awk tikah Pathian hnenah lungawi in thangthat hla sak sawn ding kan si. Ziangah tile kanmai ti theimi lenglamah Pathian in kanmai ruahnak ih a tlinlo mi thiltha sawn kan hrangah a thlenter dingmi a um asi. Ziang hmuahhmuah hnakin amah Pathian kan duhsawn asi ti langter dingin kan thinlung tisa duhmi, duhtusam raalkhatah kan din canah, leitlun thilthlengmi cu diklo zetin kan hmuh caanah kan lungawinak khui ah a ṭhum awaw ti hniksak kan si theu asi. Pathian in lei thlawsuah parah kan thinlung a hngat awk ding a duhlo, amah ah kan lungawinak, kan ruahsannak, kan tumtah le hngat awknak si ding induh asi. Kan thinlung sungah Pathian hnakin hmunkausawn khua a luahtu cu kan milem asi. Pathian amah thawn bulpak pehzawmnak le pawlkom awknak hnakin thildang pakhatkhat kan thupiter sawn, kan nuam aw sawn, kan duhsawn asile Pathian thupek lakah a tumbik kan pahbal ringring asi.Pathian hnakin duhsawnmi na nei maw? Fapa in a duhbikmi cu amah leitlunah a thlahtu, a Pa ih duhmi tuah asi. Nang na duhbikmi, na lungawinak bilk, na nuam awknak bik ziang asi?\nCuruangah zumtu pakhatkhat a lung a awilo asile Pathian thupek lakah a tumbik, a thupibik a pahbal asi: Pathian cu thinlung zate, cahnak zate, le ruahnak zate in duhdawt ding timi a pahbal asi. Pathian a duhdawt ding zatin a duhdawtlo ruangah a lungawi thei lomi asi. Ziangah tile Zesu in san deng tiangin ka lo umpi ding inti vekin kan leitlun nunah nitin Tlarau in in umpi nacingin amah hnakin thildang, tisa duhmi, lei thlawsuah kan thinlung in a duhsawnmi, a haal, a hiar, nuam a ti sawnmi a neih ruangah kan lungawi thei lo mi asi. Fapa Zesu in taksa in tuar theilomi taksa thihnak tuar ding tiang khalin "Ka Pa, na duhvek siko seh" tiah "thihtiang tangdornak nun" in zirh vekin Khrih ih mizia, hmuihmel kan sungah a thanglian sinsin theinak ding hrangah Pathian in in zirh rero mi asi sawn. Tangdornak timi cu tisa thinlungin a duhlo, a huatbikmi dinhmunah din tik khalah Pathian hnenah mai duhhrilnak liolio in lungawi siamso ten "ka Pathian, nangmai duhnak ka parah, ka leitlun nunah lal sawn seh" ti theinak asi. Pahian thu hnuai ah tuhlut awknak, up awknak asi sawn.Na nunah Pathian duhmi maw thupi sawn, nangmai duhmi?\nA ngaingai ahcun tangdornak nun, thu awi nun zirngah le nunpi thei dingin tisa mizia in a duhlo zetmi dinhmun kan thlen lai hlanlo kan zir ngah dahlo asi. Cuticun Pathian mizia kan sungah a thanglian rero vekin ziangvek dinhmun, zovek milai lak khalah duhdawtnak, hnangam daihnak, nundiriamnak cu zumtu pawl leitlun nunah kan nunpi ringringmi asi. Cui hnangam daihnak, duhdawtnak, le nun diriamnak (love, joy, peace) cu leitlun in a pek thei lomi, leitlun thil thawn lei theih lomi, man khungtuk, Pathian in A Fapa sungah in pekmi, kan sungah amai mizia aṭhanlentermi asi. Kannih cu Pathian mizia ṭawnpitu, Fapa rocotu ding, Fapa thawn sankhuk in a lal dingmi kan si vekin leitlun nun reilo te sung cu Fapa hmuihmel kan bang sinsin theinak ding hrangah caanṭha Pathian in in pek hrihmi asi. Khrih hmuihmel bang sinsin dingin thang cio uhsi!\nRome 8: 28-29, Ziangtinkim ahhin Pathian cun amah a duhdawtu le amah ih tumtahmi vekih a kawhmi hrangah cun an ṭhatnak ah hna a ṭuan a si, ti kan thei. Pathian in a hriil ciami pawl cu a Fapa hmuihmel keng dingah a thiadang cia hai; cuti cun unau tampi lakah a Fapa cu upa bik a sinak dingah a si.